ועדת הכלכלה, כנסת 18, פרוטוקול מספר 688, 2011-12-13 08:15

כרמל שאמה-הכהן: בוקר טוב, אנחנו פותחים את ישיבת ועדת הכלכלה הראשונה להיום.

כרמל שאמה-הכהן: נתחיל את הישיבה בהתנצלות על האיחור בפתיחת הישיבה.

כרמל שאמה-הכהן: זה דבר שאנחנו צריכים להפנות לשר התחבורה – הפקקים בכניסה לעיר.

כרמל שאמה-הכהן: בכל אופן, אנחנו בהמשך ישיר של הישיבה מאתמול.

כרמל שאמה-הכהן: אני מקווה שהישיבה היום תתנהל עם פחות אמוציות ועם יותר ענייניות כדי שגם החששות שלנו לגבי ההשלכות של ההחלטה מאתמול יתבררו כחששות שווא.

כרמל שאמה-הכהן: נתחיל בסעיף הראשון: בקשת שר התקשורת לתוספת בסעיפים 7(א) ו-19 לעניין הפצה, במסגרת שידורי הרדיו, של שידורי הודעות חירום של פיקוד העורף בצבא ההגנה לישראל.

לאה ורון: בסדר היום זה מס' 2.ב.

כרמל שאמה-הכהן: מי מקריא ומציג את זה?

כרמל שאמה-הכהן: משרד התקשורת, בבקשה.

טל רוזנפלד: הבקשה היא לתיקון במספר סעיפים בהצעת החוק.

טל רוזנפלד: למעשה, להוסיף רדיו של פיקוד העורף – הנציג של פיקוד העורף נמצא כאן והוא יוכל להסביר את זה – שישודר ב-DTT.

טל רוזנפלד: יש לנו נוסחים.

טל רוזנפלד: אתם רוצים שנקריא את הנוסח ואז נסביר?

לאה ורון: אולי קודם תסבירו את הבקשה.

לאה ורון: מה מבוקש?

מעיין כהן: בוקר טוב.

מעיין כהן: אני היועץ המשפטי של פיקוד העורף.

מעיין כהן: ההצעה כאן היא להקצות, במסגרת הרדיו הדיגיטלי, ארבעה ערוצים שיוכלו לשמש להעברת הודעות חירום על-ידי פיקוד העורף.

מעיין כהן: כרגע הערוצים האלה לא קיימים – נשאלתי על כך אתמול בדיונים – זו פלטפורמה עתידית שאנחנו רוצים שתאפשר, אם תתפתח הטכנולוגיה שתתאים לכך, במסגרתה ישדר פיקוד העורף באופן קבוע הודעות חירום.

מעיין כהן: האפשרות כאן היא גם ליצור שידורים רציפים במצב של הסלמה או של מבצע צבאי מתגלגל וגם הודעות מתפרצות במקרה ספציפי, התראה נקודתית, למשל ירי על עיר.

מעיין כהן: תוכל לצאת באחד הערוצים הודעה על התקפה צפויה באותו אזור.

מעיין כהן: ההצעה היא לארבעה ערוצים כדי לשמור את היתירות ולאפשר בעתיד חלוקה – אני אומר שוב, הכלי הזה עוד לא קיים כיום – אבל לחלק את האזורים בהם תינתן התראה לצפון, מרכז ודורם וערוץ אחד ארצי.

לאה ורון: בשאר הזמן הערוצים האלה דוממים?

לאה ורון: למעט הודעות חירום שאנחנו מקווים שלא יהיו, בשאר הזמן הערוץ דומם?

מעיין כהן: הערוץ הזה נועד רק להודעות חירום.

מעיין כהן: אם אין הודעות חירום לשדר – הערוצים האלה לא ישדרו אותם.

אתי בנדלר: התשובה היא חיובית ואני מבקשת שהדברים יאמרו באופן ברור לפרוטוקול: לא מדובר בערוצי שידור במובן הקלאסי שלהם, במובן הרגיל.

אתי בנדלר: אלה ערוצים שמשדרים אך ורק הודעות חירום מהסוג הזה.

מעיין כהן: בהחלט.

מעיין כהן: כך גם ניסחנו את הסעיף.

מנשה סמירה: הדבר מתואם איתנו ואפשרי מבחינה טכנולוגית ויש את ארבעת המקומות.

מנשה סמירה: לא ראינו עדיין את הניסוח – אבל כדאי שנראה אותו.

מנשה סמירה: כדי שלא תקום כאן מערכת שידורים חליפית – ההערה של מנהלת הועדה והיועצת המשפטית חשובה – זה דומם, זה ה"גל השקט", זה אך ורק עבור אזעקות ושעת חירום.

מנשה סמירה: אין כוונה כאן לייצר רדיו חליפי לתחנות הרדיו הקיימות.

איתן כבל: אבל בל נתפלא אם יום אחד - - -

כרמל שאמה-הכהן: כן, לעניין.

מנשה סמירה: אני חושב שמפקד גלי צה"ל לא יאפשר את זה.

מנשה סמירה: ההערה השלישית: חשוב להסביר שיש מימון.

מנשה סמירה: חלק המימון היחסי של הערוצים הללו, כמו כל הערוצים האחרים, השווי יהיה באותו יחס ופיקוד העורף יצטרך לשלם על הערוצים הללו.

מנשה סמירה: הייתי רוצה לתת לנו מענה לנושא הביטחונות.

מנשה סמירה: אני פונה למשרד התקשורת.

נגה רובינשטיין: השאלה היא אם יש מקום להתייחס לתחנות האלה – מה שאמרת לגבי דמי הפצה, אני חושבת שזה ברור מאליו וצריך להיות - -

מנשה סמירה: מופיע ומאושר, כן?

נגה רובינשטיין: - - נכון וזה נמצא בפנים וגם ככל שכמובן המספר גבוה יותר – העלות גבוהה יותר.

נגה רובינשטיין: אבל בעניין הערבויות אנחנו לא רואים סיבה אמיתית להבחין בין ערוץ כמו ערוץ 23 שלא מפקיד ערבויות לבין השידורים אלו או גלי צה"ל.

נגה רובינשטיין: אין בסיס אמיתי לאבחנה.

מנשה סמירה: אני מוכן שירשם שאנחנו אולי לא היינו די ערניים.

מנשה סמירה: נכנסו שלושה גופי שידור שאני מודה שיכול להיות שלא שמנו לב: הטלוויזיה החינוכית, גלי צה"ל - -

כרמל שאמה-הכהן: - - -

מנשה סמירה: ערוץ הכנסת שהוסדר בדיון נפרד, הייתה על זה הצבעה מיוחדת בגלל המעמד המיוחד של ערוץ הכנסת, שהוא לא נותן ערבויות למדינה.

מנשה סמירה: נכון, היועצת המשפטית?

אתי בנדלר: המדינה לא נותנת ערבויות לעצמה.

מנשה סמירה: בדיוק.

מנשה סמירה: היועצת המשפטית יכולה להסביר את זה יותר טוב ממני.

מנשה סמירה: אבל לגבי שלושת הגופים האחרים, אני חושב שדינם – עכשיו זה גם פיקוד העורף – אף שהם מדינה, ממשלה, שמקבלת שירות, צריך להבטיח את העניין הזה.

מנשה סמירה: כמו שנמצא הסדר של ביטחונות כזה או אחר על הפצת השידורים של רשות השידור.

מנשה סמירה: אני מבקש שהתיקון הזה יילקח בחשבון, שלא ייווצר מצב שיש לנו כאן גופים - -

נגה רובינשטיין: אתה מתייחס גם לטלוויזיה החינוכית וגם - -

מנשה סמירה: מעמדם זהה – גופים ממשלתיים, שזה לא הכנסת.

מנשה סמירה: אני מבקש שגם - -

נגה רובינשטיין: זו לא עמדת הממשלה, זה לא מה שהיה בתזכיר.

נגה רובינשטיין: לכן אנחנו עומדים על זה שהסדרת הערבויות תישאר באותו - -

מנשה סמירה: ברשותך, אז לא צריך ערבויות.

מנשה סמירה: אני חושב שגם התחייבות של האוצר – משום שהרי שלושת הגופים האלה מתוקצבים על-ידי המדינה על-ידי משרד האוצר – התחייבות של משרד האוצר או משהו כזה - -

נגה רובינשטיין: התחייבות של משרד האוצר למה?

מנשה סמירה: לכך שהנושא הזה ישולם.

מנשה סמירה: אם הם לא ישלמו מסיבות כאלה ואחרות – שהאוצר יתערב, ייקח להם מהתקציב וישלם במקום כדי שהמערכת הזאת תתפקד.

מנשה סמירה: הרי פה אנחנו מערבבים מערכת שנותנת שירות לגופים ממשלתיים-ציבוריים ולגופים פרטיים.

מנשה סמירה: אי אפשר שהגופים הפרטיים יישאו בנטל על חשבון הגופים הממשלתיים-ציבוריים.

מנשה סמירה: אני לא מבקש שהם ישלמו במקומם - -

לאה ורון: מר סמירה, אולי אתה מוכן להתחיל מחדש ולהבהיר על מה אתה מדבר?

לאה ורון: סליחה, פשוט היינו עסוקים במשהו אחר.

כרמל שאמה-הכהן: ובעיקר לסיים תוך דקה.

מנשה סמירה: בתור מורה לשעבר אני אומר לך שתמיד זה באחריות המסביר ולא באחריות השומע, אז לא הסברתי טוב.

אתי בנדלר: לא, לא.

אתי בנדלר: היינו עסוקים בתיאומים של דברים אחרים, אני מתנצלת.

מנשה סמירה: השתכנעתי.

מנשה סמירה: גופי השידור שעולים על "עידן פלוס" צריכים לשלם דמי הפצת שידורים – לא משנה אם זה רדיו או טלוויזיה – כל אחד בהתאם לחלקו היחסי שנתח שהוא מקבל מרוחב הפס.

מנשה סמירה: הרדיו משלם סכום הרבה יותר מצומצם כי יהיו כ-30-20 תחנות.

מנשה סמירה: בחוק נקבע שצריכים לתת ערבויות, ביטחונות, כדי להבטיח שהתשלום ישולם במועדו.

מנשה סמירה: הגופים הפרטיים נותנים ערבויות – זה ברור.

מנשה סמירה: לגבי ערוץ הכנסת היה דיון נפרד והוחלט שהכנסת, בגלל מעמדה המיוחד, לא תיתן ביטחונות.

מנשה סמירה: לגבי 4-3 גופים חדשים שעולים, כנראה, אם החוק יעבור: גלי צה"ל, טלוויזיה חינוכית, פיקוד העורף – יש עוד משהו שאני לא זוכר – אני חושב שראוי שיהיה סוג של ביטחון.

מנשה סמירה: אם לא ערבויות אז לפחות, לגופים מתוקצבים על-ידי הממשלה, משרד האוצר או מי שרשאי יכריע ויטפל בכך שישלמו.

מנשה סמירה: תודה.

אביגדור דנן: אני מהטלוויזיה החינוכית.

אביגדור דנן: האמירה שהמדינה לא נותנת ערבויות למדינה היא נכונה, קל וחומר כשמדובר במשרד ממשלתי.

אביגדור דנן: משרד האוצר מנהל את הכסף של הטלוויזיה החינוכית.

אביגדור דנן: מעולם הטלוויזיה החינוכית לא נתנה ערבויות לאוצר וממילא ברגע שהאוצר מחליט לממש את החובה של הטלוויזיה החינוכית – הוא עושה את זה בלחיצת כפתור במחשביו.

אביגדור דנן: אנחנו מתנגדים באופן נחרץ לבקשת מר מנשה סמירה, שלא מתואמת איתנו.

מנשה סמירה: הרשות השנייה היא תאגיד סטטוטורי, על פי חוק, ואינה חלק מהממשלה, לכן זה לא אותו דבר.

מנשה סמירה: זה לא בינך לבין רשות השידור.

כרמל שאמה-הכהן: הנקודה ברורה.

כרמל שאמה-הכהן: איפה נציגת האוצר?

לאה ורון: תעברי מקום בבקשה, כדי שנשמע אותך.

יעל מבורך: אם הבנתי נכון, מר סמירה מבקש שמשרד האוצר ייתן ערבות שפיקוד העורף יעמוד בהתחייבות שלו, זאת אומרת שמשרד הביטחון יעמוד בהתחייבויות הכספיות שלו.

יעל מבורך: אם כבר, אני חושבת שהדברים אמורים להיות הפוכים, אבל בוודאי שאם יש גוף ממשלתי שיש לו התחייבות – הוא יעמוד בה.

יעל מבורך: אם לא יעמוד בה אז הוא ייתן ערבות.

יעל מבורך: משרד האוצר לא ייכנס לחשבונו של פיקוד העורף ולטלוויזיה החינוכית.

כרמל שאמה-הכהן: תודה למשרד האוצר.

כרמל שאמה-הכהן: עוד הערות לסעיפים?

כרמל שאמה-הכהן: אין.

כרמל שאמה-הכהן: לא הקריאו את הסעיפים?

אתי בנדלר: לא הקריאו אותם.

אתי בנדלר: נציגת משרד התקשורת תקריא.

טל רוזנפלד: מוצע כי בסעיף 7(א) להצעת החוק, אחרי פסקה (3) יבוא: ""(4) פיקוד העורף בצבא ההגנה לישראל, לשם שידורי הודעות חירום בלבד בעניין מהעניינים המנויים בפסקאות (1) עד (8) בסעיף 9 (ד) לחוק שידורי טלוויזיה (כתוביות ושפת סימנים), תשס"ה-2005, דרך קבע או באופן ארעי – במסגרת ארבעה ערוצי רדיו, לכל היותר.

טל רוזנפלד: "" תיקון נוסף הוא בסעיף 19 (1)(א)(4) להצעת החוק, בפסקה (7) המובאת בו אחרי פסקת משנה (ג) להוסיף: ""(ד) פיקוד העורף בצבא ההגנה לישראל, לשם שידורי הודעות חירום בלבד בעניין מהעניינים המנויים בפסקאות (1) עד (8) בסעיף 9 (ד) לחוק שידורי טלוויזיה (כתוביות ושפת סימנים), תשס"ה-2005, דרך קבע או באופן ארעי.

טל רוזנפלד: ";" בסעיף 19 (2)(ה) להצעת החוק, בסעיף קטן (ב1)(1) שמובא בו, אחרי פסקה (ג) להוסיף: ""(ד) פיקוד העורף בצבא ההגנה לישראל – במסגרת ארבעה ערוצי רדיו, לכל היותר.

טל רוזנפלד: "" בנוסף, לעניין הפטור מערבויות, נדרש לתקן סעיפים שדנו כבר בהם: סעיף 11 להצעת החוק ותיקון סעיף 52 (א)(1) לחוק העיקרי, שם להוסיף שבנוסף לפטור שניתן לכנסת, לטלוויזיה החינוכית ולגלי צה"ל גם פטור לפיקוד העורף.

אתי בנדלר: על אילו סעיפים את מדברת?

טל רוזנפלד: בעמוד 1,375 להצעת החוק.

טל רוזנפלד: סעיף 11.

טל רוזנפלד: סעיף ערבויות ובטוחות.

טל רוזנפלד: ובעמוד 1,391 להצעת החוק, בתיקון סעיף 52 (א)(1) בפסקה (4): הראות רשאית לדרוש מהגיפים, צריך להוסיף שם גם את פיקוד העורף.

מעיין כהן: כאן יש לנו שתי הערות לנוסח: האחת היא שאין בחקיקה התייחסות לפיקוד העורף.

מעיין כהן: פיקוד העורף ממלא את תפקידיו של שירות ההתגוננות האזרחית שהוקם בשנת 51' ופועל מכוח חוק הג"א.

מעיין כהן: בכל שלושת התיקונים צריך להפנות: במקום "פיקוד העורף בצבא ההגנה לישראל" ל"שירות ההתגוננות האזרחית" שעדיין מלווה אותנו.

מעיין כהן: ברכיב ההודעות, אילו הודעות ניתן לשדר, הסעיף המוצע מפנה רק לעניינים המנויים בפסקאות (1) עד (8) לסעיף 9 (ד) לחוק שידורי טלוויזיה (כתוביות ושפת סימנים).

מעיין כהן: בתיבות האלה אין הפנייה להתקפה שקורית בשגרה: אם למשל, אני לוקח את הדוגמה של הירי על אשדוד שהיה בשסוף השבוע האחרון, הוא לא נכלל במסגרת אותם האירועים.

מעיין כהן: זה סוג האירועים שאנחנו כן רוצים שישודרו במסגרת אותו גל שקט.

מעיין כהן: לכן, ההצעה כאן, להוסיף אחרי 2005: "או בדבר התרחשותה של התקפה, כהגדרתה בחוק ההתגוננות האזרחית, התשי"א-1951" גם בתיקון השני.

מעיין כהן: בתיקון השלישי אמרתי להחליף את "פיקוד העורף" ב"שירות ההתגוננות האזרחית".

לאה ורון: אנחנו נבקש שתעביר את זה גם בכתב.

מעיין כהן: העברתי את זה בכתב.

כרמל שאמה-הכהן: עוד הערות לנוסח?

אתי בנדלר: יש למישהו התנגדות לתוספת הזאת?

אתי בנדלר: משרד התקשורת?

נגה רובינשטיין: לא.

נגה רובינשטיין: אנחנו מקבלים את זה.

כרמל שאמה-הכהן: נצביע.

לאה ורון: חבר הכנסת כבל מצביע במקום חבר הכנסת פרץ.

כרמל שאמה-הכהן: מי בעד הסעיפים שהוקראו?

כרמל שאמה-הכהן: מי נגד?

כרמל שאמה-הכהן: מי נמנע?

כרמל שאמה-הכהן: אחד נמנע, שלושה בעד.

כרמל שאמה-הכהן: בעד אישור הסעיפים – רוב

כרמל שאמה-הכהן: נמנעים - מיעוט

כרמל שאמה-הכהן: ההצעות אושרו.

כרמל שאמה-הכהן: הסעיף הבא הוא פיצול הסעיף של הטלוויזיה החינוכית.

אתי בנדלר: הטלוויזיה החינוכית או בשמה - -

כרמל שאמה-הכהן: הטלוויזיה הלימודית.

אתי בנדלר: - - בשמה בחוק: "הטלוויזיה הלימודית", מוזכרת במספר סעיפים בהצעת החוק, שחלקם אושרו וחלקם טרם הוצבעו.

אתי בנדלר: אני אקרא את כל הסעיפים עליהם מדובר.

אתי בנדלר: אני חושבת שצריכים הבהרה במה בדיוק רוצים לטפל.

אתי בנדלר: הסעיפים שבהם מוזכר: קודם כל סעיף 6 (א)(6).

אתי בנדלר: סעיף 6 מדבר על הפצת שידורי טלוויזיה באמצעות תחנות שידור ספרתיות.

אתי בנדלר: סעיף קטן (א) אומר: "(א) הגורם המפעיל יפיץ באמצעות תחנות השידור הספרתיות את שידורי הטלוויזיה של הגופים המפורטים בפסקאות שלהלן, במסגרת ערוצי טלוויזיה כמפורט באותן פסקאות:" וכאן אנחנו מגיעים לפסקה (6): "הטלוויזיה הלימודית, אם ביקשה זאת –במסגרת ערוץ טלוויזיה אחד בטכנולוגיית חדות רגילה, ובלבד ששר החינוך מסר לשר, במועד הגשת הבקשה כאמור ובכל שנה לאחר מכן, הודעה שלפיה נוכח כי 51% לפחות משידורי הטלוויזיה הלימודית, או שיעור גבוה יותר שקבע שר החינוך לפי סעיף 14, הם בנושאים לימודיים או חינוכיים המכוונים לילדים או לנוער בהתאם לתקנות שקבע לפי הסעיף האמור;" ובכן, הסעיף הזה כולל שני מרכיבים: א – את עצם הפצת שידורי הטלוויזיה הלימודית במסגרת השידורים באמצעות תחנות השידור הספרתיות.

אתי בנדלר: הדבר השני הוא התנאי שאומר שניתן יהיה להפיץ את השידורים האלה רק אם שר החינוך יפעל בהתאם להוראות שאני קראתי.

אתי בנדלר: השאלה היא, אדוני, מה הוועדה מבקש לפצל?

אתי בנדלר: האם היא מבקשת לפצל את כל ההוראות הנוגעות לטלוויזיה לימודית או רק את החלק המתנה את הפצת שידורי הטלוויזיה הלימודית בהודעת השר?

כרמל שאמה-הכהן: לפחות את החלק של ההגדרה של האחוזים.

אתי בנדלר: אי אפשר לפצל רק את החלק של האחוזים כי אין שום משמעות – ובלבד שהשר – אני צריכה לפצל את כל מה שכתוב "ובלבד שהשר", אם כך, החל מהמילים :

אתי בנדלר: "ובלבד ששר החינוך מסר לשר" זאת אומרת לשר התקשורת, "במועד הגשת הבקשה" וגו'.

אמיר ונג: זאת אומרת שלא יהיו מגבלות?

אתי בנדלר: כל הודעת השר.

אמיר ונג: לא יהיו מגבלות בכלל?

אתי בנדלר: בשלב הראשון – בנוסח שיונח לקריאה שנייה ושלישית – לא תהיינה מגבלות.

כרמל שאמה-הכהן: מתי צריכה להתקבל ההחלטה הסופית?

כרמל שאמה-הכהן: מתי השר מגיש את הבקשה ומתי ניתנת לו תשובה?

כרמל שאמה-הכהן: מחר?

כרמל שאמה-הכהן: מתי?

כרמל שאמה-הכהן: מה לא יודעים?

כרמל שאמה-הכהן: אין איזה צפי?

לאה ורון: אולי מר דנן יודע?

אביגדור דנן: בהסדר הביניים שנקבע, הייתה התייחסות למועד הודעתו של הערוץ הערבי על כך שהוא לא מתכוון להיכלל במערך ה-DTT.

אביגדור דנן: משם נספרו מספר חודשים – אולי ממשרד התקשורת יגידו במדויק יותר – נדמה לי שיצאה הודעה שהערוץ הערבי לא מתכוון לעלות ל-DTT בקרוב, אז נדמה לי שתוך כמה חודשים - -

נגה רובינשטיין: אנחנו לא יודעים על הודעה כזאת ביחס לערוץ הערבי.

אביגדור דנן: יש הודעה שהוא רוצה לעלות ל-DTT?

נגה רובינשטיין: הוא קיבל את הרישיון לפני פחות מחמישה חודשים.

אביגדור דנן: נכון.

אביגדור דנן: זה בדיוק מה שכתוב בהצעת החוק.

נגה רובינשטיין: אבל עוד לא חלפו חמישה חודשים.

נגה רובינשטיין: החוק עוד לא נכנס לתוקף, זה גם עניין.

נגה רובינשטיין: אבל ממילא לא חלפו חמשת החודשים האלה, אז זה לא משנה.

אביגדור דנן: בסדר, אבל הם שאלו מתי.

נגה רובינשטיין: נכון, אבל המועד עוד לא הגיע ולכן זה עוד לא רלוונטי.

נגה רובינשטיין: הוא עוד לא אמור היה להודיע את ההודעה.

מנשה סמירה: אפשר לשאול את מועצת הכבלים כי מנכ"ל הערוץ הערבי אמר באילת שהוא לא מתכוון לעלות על "עידן פלוס", כך הודיע המנכ"ל.

ניצן חן: אדוני היושב-ראש, מספיק שאתמול חטף לי מר סמירה שלושה ערוצים, הוא לא יחטוף היום עוד ערוצים.

ניצן חן: נוסחת הרישיון מאפשרת חמישה חודשים מיום קבלת הרישיון: הערוץ הערבי קיבל את הרישיון, אם אני לא טועה, באוקטובר - -

נגה רובינשטיין: שישה חודשים.

ניצן חן: - - שישה חודשים.

ניצן חן: לפיכך עדיין הוא בתוך מתחם הזמן שמאפשר לו להתלבט ולשקול - -

מנשה סמירה: האם הוא עדיין לא הודיע לך?

מנשה סמירה: האם הוא שלח מכתב והודיע שהוא לא עולה?

ניצן חן: אני לא מופיע בשימוע בפניך, מר סמירה.

מנשה סמירה: אתה צריך למסור אינפורמציה לוועדה.

ניצן חן: מה שכתוב זה שלערוץ הערבי נשמרת האופציה בחוק - -

מנשה סמירה: אני שואל האם הוא הודיע?

ניצן חן: אני לא רוצה לענות למה שאתה שואל.

ניצן חן: אתה אימפריאליסט, אנחנו יודעים.

ניצן חן: לא תגנוב עוד ערוץ, זה הכול.

מנשה סמירה: אדוני היושב-ראש – מר חן, תבדוק את עצמך.

כרמל שאמה-הכהן: מר סמירה, תן לו לסיים את דבריו.

מנשה סמירה: אבל אני חושב שאתה חייב לקבל את האינפורמציה.

רוברט אילטוב: מר סמירה בשיא מאתמול.

ניצן חן: במקומך, הייתי חושב פעמיים אחרי הכישלון של הרשות השנייה, לפני שאתה מנסה להשתלט על עוד ערוץ בכבלים ובלוויין.

ניצן חן: אני אומר מה שכתוב ברישיון - -

איתן כבל: חברה, אנחנו נחשיך אתכם.

ניצן חן: תיהנו מההצגה.

ניצן חן: הערוץ הערבי קיבל רישיון ממועצת הכבלים והלוויין ונשמרה לו האופציה לעלות על "עידן פלוס".

ניצן חן: לפיכך אני מציע לא לגעת בזה.

ניצן חן: אני חושב, שברגע שיעלה הערוץ הערבי בתחילת השנה לכבלים וללווין, תשמר לו האופציה – והוא יודע בדיוק מה העלויות שנגרמות בגין כך – והוא יוכל להחליט אבל עדיין הוא לא החליט.

ניצן חן: לכן אני מציע לא לגעת.

ניצן חן: תודה.

אביגדור דנן: אני אומר פברואר.

אביגדור דנן: אם אמרת שבאוקטובר הוא קיבל רישיון, וחמישה חודשים - -

ניצן חן: לא.

ניצן חן: שישה חודשים משאירים לו להתלבט – ההתלבטות טרם הסתיימה.

כרמל שאמה-הכהן: כתוב פה: "הטלוויזיה הלימודית, אם ביקשה זאת – במסגרת ערוץ טלוויזיה אחד בטכנולוגיית חדות רגילה, ובלבד ששר החינוך מסר לשר, במועד הגשת הבקשה כאמור ובכל שנה".

אביגדור דנן: כן, זה לא הסדר ביניים.

אביגדור דנן: זה ההסדר הקבוע.

אתי בנדלר: אני רוצה להזכיר.

אתי בנדלר: החוק שהוועדה דנה בו כולל שני מרכיבים: החוק הקבוע הוא חוק הפצת שידורים באמצעות תחנות שידור ספרתיות אבל הוא ייכנס לתוקפו לאחר קבלת כל הרישיונות – על עוד יש זיכיונות, כל הפעילות מתבצעת בהתאם לתיקונים שנעשים בחוק הרשות השנייה.

אתי בנדלר: הם בחלק השני שבחוק ואלה סעיפים מוכרים יותר שאגיע אליהם בהמשך.

אתי בנדלר: הם בעצם סעיפי מראה.

אתי בנדלר: מכל מקום, אדוני, אם הוועדה מפצלת את החלק הזה של הסעיף, הרי הסעיף לא מת.

אתי בנדלר: ברגע שתתקבל החלטה, תקבע את זה לדיון ככל שהמליאה תאשר את הפיצול.

נגה רובינשטיין: האם הכוונה היא לפיצול החלק השני רק לגבי הודעת השר או גם לגבי התנאי, לפיו הטלוויזיה החינוכית צריכה לשדר מינימום של שידורים?

כרמל שאמה-הכהן: לא.

כרמל שאמה-הכהן: העניין הוא שאין הסכמה לגבי גובה האחוזים שהטלוויזיה החינוכית - -

נגה רובינשטיין: אז כרגע הכוונה היא ללכת בלי אחוזים בכלל?

כרמל שאמה-הכהן: לא.

כרמל שאמה-הכהן: אז אולי לפצל כרגע את האחוזים, לא לקבע את האחוזים ברמה כזו, ולהשאיר - -

נגה רובינשטיין: אז זאת אומרת שאין - -

כרמל שאמה-הכהן: את אומר שאז אנחנו אומרים אפילו אפס?

נגה רובינשטיין: זאת המשמעות, כן.

כרמל שאמה-הכהן: אז נשאיר אולי איזה תנאי באישור ועדת כלכלה.

אביגדור דנן: אולי ועדת חינוך יותר רלוונטית בעניין הזה, לגבי מה היקף התוכניות הלימודיות והמשודרות בערוץ 23.

כרמל שאמה-הכהן: אנחנו עוד לא הסכמנו על ה-51%.

כרמל שאמה-הכהן: נפצל את החלק של ה-51% ונמשיך שחקיקה בהתדיינות מול משרד - -

נגה רובינשטיין: אז זאת אומרת שיעור שייקבע על ידי השר באישור ועדת כלכלה?

כרמל שאמה-הכהן: לא.

אתי בנדלר: אני מציעה, אדוני, לפצל את כל החלק של הודעת השר.

כרמל שאמה-הכהן: אני לא רוצה שיהיה מצב שיימנע מהחינוכית, פרוצדוראלית, לעלות - -

אתי בנדלר: להיפך.

נגה רובינשטיין: מה שהיא מציעה מאפשר לחינוכית לעלות.

כרמל שאמה-הכהן: אבל לא שיאפשר לעלות גם ב-49%, אנחנו רוצים עדיין בקרה.

אתי בנדלר: זה יאפשר לחינוכית לעלות גם אם היא לא תשדר בכלל שידורים חינוכיים.

כרמל שאמה-הכהן: אנחנו לא רוצים מצב כזה.

אתי בנדלר: קודם כל, זה קובע את העיקרון שהיא תהיה מופצת באמצעות מערך השידורים הדיגיטאלי.

אתי בנדלר: לגבי כל הודעה של שר – ככל שהחלקים האלה מהסעיפים יפוצלו, הכלי הזה נשאר בידי יושב-ראש ועדת הכלכלה, להחליט מתי להניח את הנושא הזה שוב על סדר יומה של ועדת הכלכלה כדי להשלים את החקיקה.

אתי בנדלר: זה יכול להיות עוד לפני – למה את מפקפקת דנה?

דנה נויפלד: אני לא מפקפקת בכלל.

דנה נויפלד: השידורים של הטלוויזיה החינוכית הם שידור ציבורי Per se.

דנה נויפלד: עצם העובדה שהחוק הזה יצא לעולם בלי שהחינוכית מ=נמצאת שם יוצר עיוות במבן הזה שגופים פרטיים עולים למערך ואילו שידורים שממומנים - -

אתי בנדלר: אז את תומכת.

דנה נויפלד: אני תומכת בזה שבלי קשר לפיצול או עם קשר לפיצול, כבר עכשיו יאמר פה שיש לערוץ 23 זכות עלייה.

דנה נויפלד: אני רוצה להציע הצעה לעניין השיעור: אפשר לקבוע שהיא לא יכולה לעלות לשידור עד שהשר באישור וועדת כלכלה, לא קבעו את השיעור.

כרמל שאמה-הכהן: זה בסדר, אין בעיה.

דנה נויפלד: אבל שלא יהיה מצב שהחוק הזה יוצא בלי שהטלוויזיה החינוכית - -

כרמל שאמה-הכהן: אין בעיה.

כרמל שאמה-הכהן: זה לא עולה לשידור עד שהאחוזים לא מוסדרים.

אביגדור דנן: החוק הזה דן בתוספת לפלטפורמה קיימת ובהסדרת המפעיל של הפלטפורמה הזאת, אבל ערוץ 23 הוא ערוץ שמשודר כבר הרבה שנים בכבלים ובלווין והעיוות הזה, שרק חלק – גדול אמנם – של האוכלוסייה יוכל לצפות בו, זה עיוות שחייבים לתקן אותו מיידית.

אביגדור דנן: לא יעלה על הדעת שחלק מהאוכלוסייה – אם הוא לא מנוי על "יס" ו"הוט" לא יכול לצפות בערוץ 23 - -

נגה רובינשטיין: לא אומרים שלא יעלה.

נגה רובינשטיין: אומרים רק שיעלה עם תנאי מסוים - -

אביגדור דנן: שום תנאי.

אביגדור דנן: אי אפשר לקחת את הנושא של הנגשת את הערוץ הזה לעוד פלח מסוים וקטן יחסית באוכלוסיה – למי שרוצה, קיבלתי אחוזים מוועדת המדרוג.

אביגדור דנן: דווקא במקום הזה שרוצים להנגיש את הערוץ שממילא משדר כבר הרבה שנים לפלח נוסף, קטן, באוכלוסייה אז דווקא שם באים ומתנים את - -

כרמל שאמה-הכהן: הצעת החוק הממשלתית מדברת על כך שהודיע לו שר החינוך שיש לפחות 51% של שידורים חינוכיים.

כרמל שאמה-הכהן: יש לנו עוד מחלוקת לגבי המספר.

כרמל שאמה-הכהן: אנחנו לא רוצים לחסום את החינוכית, אנחנו רוצים שהחינוכית תשודר.

כרמל שאמה-הכהן: נגיד שהעלייה לשידור תותנה בהסכמה לאחוז הזה.

אתי בנדלר: אז מה שאדוני מבקש זה שינוי נוסח ולא פיצול.

אתי בנדלר: מה שאדוני מבקש בעצם זה שתימסר הודעה שלפיה נוכח כי אחוז שקבע השר באישור ועדת הכלכלה - -

נגה רובינשטיין: שר החינוך.

אתי בנדלר: - - שר החינוך.

אתי בנדלר: זאת אומרת אתה מבקש שינוי נוסח אתה לא מבקש בכלל פיצול.

כרמל שאמה-הכהן: גם טוב.

כרמל שאמה-הכהן: גם שר התקשורת אומר.

אתי בנדלר: אם כך, לא פיצול אלא שינוי נוסח.

אתי בנדלר: זה קצת בעייתי כי חלק מהסעיפים האלה – צריך לראות – אושרו עם הנוסח הזה ואז צריכים דיון מחדש, אבל אני שמה את זה רגע בצד.

אתי בנדלר: אני מזכירה שהערנו עוד הערה בהקשר הזה: כדי להמשיך לשדר את שידורי הטלוויזיה הלימודית, ההודעה של השר, כמתחייב בהתאם לנוסח שהציעה הממשלה, חייבת להינתן מידי שנה.

אתי בנדלר: דהיינו, מידי שנה צריכה הטלוויזיה החינוכית לבוא לשר ולומר לו: אכן מילאתי את ההוראות בדבר האחוז שנקבע בתקנות.

אתי בנדלר: השר יבדוק או לא יבדוק ואז ייתן או לא ייתן הודעה בדבר המשך השידורים האלה.

אתי בנדלר: אכן מדובר ביחידה ממשלתית – הטלוויזיה החינוכית – אבל יש כאן סוג של מגע שוטף עם השר כדי לאפשר את המשך שידוריה במסגרת המערך הזה.

אתי בנדלר: ביקשתי לתת את הדעת לשאלה: האם ראוי שבאמת גוף שידור, גם אם הוא יחידה ממשלתית, המשך הפצת שידוריו יהיה מותנה בהודעה שנתי של השר בכל פעם?

אתי בנדלר: זה איזשהו מגע או עירוב עם פוליטיקה שאני לא בטוחה שהוא ראוי בהקשר הזה.

אתי בנדלר: חשבתי שאולי ברירת המחדל צריכה להיות – אחרי שנקבע האחוז הראוי לשידורים – שהתהליך יהיה אוטומטי אלא אם כן נוכח השר כי היא לא עומדת באחוז הזה ואז הוא ימסור הודעה.

כרמל שאמה-הכהן: איך נוכח השר?

אתי בנדלר: הם יצטרכו למסור לו דוחות.

מנשה סמירה: זה מה שקבוע בתקנות.

מנשה סמירה: עורכת הדין בנדלר, בסעיף 14 (ב) קבוע שהשר יקבע בתקנות את האופן שבו – עורכת הדין בנדלר, בכל מקרה, שר החינוך מאשר להם את תוכנית העבודה ואת התקציב מידי שנה, אז היא הנותנת שהוא גם יבדוק את העניין הזה, ולכן בעניין הזה המעורבות קיימת.

אתי בנדלר: זה שהוא יבדוק זה טוב מאוד כי פיקוח צריך להיות, אין ויכוח בעניין הזה.

אתי בנדלר: אני רק מזכירה לכם ושוב אני קוראת את הנוסח: "ובלבד ששר החינוך מסר לשר, במועד הגשת הבקשה כאמור ובכל שנה לאחר מכן, הודעה שלפיה נוכח כי אחוז מסוים שקבע באישור ועדת הכלכלה לפחות משידורי הטלוויזיה הלימודית, או שיעור גבוה יותר שקבע שר החינוך לפי סעיף 14, הם בנושאים לימודיים" וגו'.

אתי בנדלר: דהיינו, צריכה להיות לא רק בדיקה אלא גם הודעה של השר.

אתי בנדלר: אני מזכירה לכם את מה שאמרתי: ייתכן שפקיד מסוים – הרי השר לא זוכר, במכלול הרב של הנושאים שהוא מטפל בהם למסור הודעות – מספיק שפקיד ישכח להחתים את השר על הודעה מתאימה לשר התקשורת או ששר התקשורת ישכח, רחמנא ליצלן, להעביר את ההודעה הזאת לרשות השנייה ואז צריכים להפסיק את הפצת השידורים האלה.

אתי בנדלר: השאלה היא אם המנגנון הזה הוא מנגנון ראוי?

מנשה סמירה: אבל חזקה על מנכ"ל או מנכ"לית הטלוויזיה החינוכית לוודא את זה.

מנשה סמירה: זה אינטרס שלהם.

אתי בנדלר: אנחנו כולנו - -

מנשה סמירה: זו טובת הציבור, זה עדכון לציבור.

מנשה סמירה: הציבור צריך לדעת שההנחיה הזאת מתקיימת.

דנה נויפלד: מתקיימת.

דנה נויפלד: היא לא אמרה שלא.

מנשה סמירה: צריך להודיע אותה.

מנשה סמירה: היא לא צריכה להתקיים בחדרי חדרים.

אמיר ונג: אבל צריך לחדד: זה יותר פלח מסוים של האוכלוסייה שהוא בן ערובה להתנהלות של הטלוויזיה החינוכית.

אמיר ונג: זאת אומרת שאם ערוץ 23 יורד מה-DTT בסך הכול אותו פלח באוכלוסייה שלא התחבר ל"יס" ו"הוט" וקנה ממיר של DTT, אותו הפלח הזה לא יראה.

מנשה סמירה: אבל זה השר שיש לו את האינטרס, זה השר הממונה.

מנשה סמירה: זה לא שר אאוטסיידר, זה לא גורם חיצוני, רגולטור או מפקח.

מנשה סמירה: זה השר שיש לו את האינטרס בעניין הזה, הוא מופקד על העניין הזה.

מנשה סמירה: איך יעלה על הדת לא להציג את זה, לא להשקיף את זה לציבור ולמי שצריך?

דנה נויפלד: זה לא קשור להשקפה.

דנה נויפלד: זה קשור לשלב בו אתה עושה את הבדיקה.

דנה נויפלד: השקפה בכל מקרה - -

מנשה סמירה: בגלל שלא עושים את עבודת המטה בזמן אנחנו נפטור אותם?

מנשה סמירה: איזה מין היגיון זה?

מנשה סמירה: צריך לאשר תוכנית עבודה, צריך לאשר 51%.

אמיר ונג: ובסך בכל כמו שכל רגולטור אחר נותן דוח שנתי – אז גם שר החינוך, שהוא אחראי על הערוץ הזה שהוא יחידת סמך שלו, אחת לשנה צריך לתת דוח שנתי.

נגה רובינשטיין: אם לא תהיה הודעה גם לא תהיה בדיקה.

כרמל שאמה-הכהן: אנחנו עושים השעיה בסעיף הזה ועוברים לבקשות של שר האוצר.

כרמל שאמה-הכהן: בקשה מאת שר האוצר לסעיף 9 ובהתאמה סעיף 19 (6) בנושא תשלום דמי הפצה.

אתי בנדלר: אדוני, אני מבקשת לחזור לנושא שאושר אתמול אבל לא השלמנו אותו בקשר לערוצים הנושאיים.

לאה ורון: סעיף 13?

אתי בנדלר: הדיון היה אגב סעיף 13 אבל בעצם יש התייחסות לערוצים הנושאיים בסעיפים נוספים, והם: בהגדרה בסעיף 1; בסעיף 6 (א)(5) הדן במועד הפצת שידורי הערוץ הנושאי; בסעיף 19 (2)(ב)(5) ו-(6).

אתי בנדלר: אני פשוט מזכירה משהו מאתמול, אני קוראת מנייר שרשמתי לעצמי.

אתי בנדלר: אני מבקשת אישור לתקן את הסעיפים האלה באופן שיתאים לתיקונים שאושרו בוועדה אתמול.

כרמל שאמה-הכהן: מי בעד בקשתה של היועצת המשפטית?

כרמל שאמה-הכהן: בעד – פה אחד

כרמל שאמה-הכהן: התקבלה פה אחד.

כרמל שאמה-הכהן: סעיף 1. ג.

כרמל שאמה-הכהן: על סדר היום: בקשה מאת שר האוצר לסעיף 9 ובהתאמה סעיף 19 (6) בנושא תשלום דמי הפצה, בבקשה.

יעל מבורך: לעניין דמי הפצה, למעה, גישתו של שר האוצר היא לחזור לנוסח המקורי של הצעת החוק הממשלתית שאומרת שנוצרת עלות מסוימת להפצה ואותה צריך למספר הערוצים שעולים על המערך, כמו שנעשה היום.

יעל מבורך: היום יש יכולת להעלות שישה ערוצים אך רק חמישה נמצאים במערך – עלות דמי ההפצה מחולקת לאותם חמישה ערוצים.

יעל מבורך: ההצעה שאושרה פה בוועדה משמעותה שמעבר לכך שהמדינה נושאת בעלות ההקמה של מערך ההפצה הספרתי בהיקף של כמה עשרות מיליונים, היא גם תישא בעלות נוספת של כ-10 מיליון שקל – אלו מספרים של הרשות השנייה – במידה וחלק מהערוצים, כמו שהסתמן פה בדיונים ביומיים האחרונים, לא עולים למערך ואז למעשה יש עלות שלא ברור מי יממן אותה והבקשה היא שאוצר המדינה יממן גם את העלות הזאת ולכך שר האוצר מתנגד.

רוברט אילטוב: אז מי צריך לממן את זה?

יעל מבורך: הערוצים שעולים.

יעל מבורך: אם עולה ערוץ - -

כרמל שאמה-הכהן: נא לא להרעיש בבקשה.

יעל מבורך: אם החליטה הכנסת להרחיב את מספר הערוצים במערך משישה ל-18 אבל אף אחד לא עולה על הדבר הזה, עולה רק ערוץ אחד – הוא יישא בכל העלות.

יעל מבורך: אם יעלו שניים - -

רוברט אילטוב: אז אנחנו מתנגדים לזה.

רוברט אילטוב: רעיון נחמד של האוצר אבל אנחנו מתנגדים.

רוברט אילטוב: זה לא הגיוני.

כרמל שאמה-הכהן: אני מסכים איתך, זאת הייתה הצעה שליץ

יעל מבורך: הכוונה היא שדמי ההפצה יהיו בחינם?

יעל מבורך: כל אחד יעלה בחינם?

אתי בנדלר: אף אחד לא מציע שמישהו יעלה בחינם.

כרמל שאמה-הכהן: הנוסח הקיים הוא הצעה שלי ששינתה את הנוסח הממשלתי ואני מסכים עם חבר הכנסת אילטוב.

כרמל שאמה-הכהן: לא נכניס שינוי סעיף, נשאיר את אותו בסיס, ונשאיר לשר האוצר הזדמנות לנסות לשכנע אותנו בעתיד,

כרמל שאמה-הכהן: כשיבוא לשכנע אותנו.

רוברט אילטוב: לא משכנע.

רוברט אילטוב: כרגע זה לא משכנע.

רוברט אילטוב: כשיבוא לשכנע – נחשוב עליו.

כרמל שאמה-הכהן: אני אומר, כדי שלא נצטרך לעשות שוב חקיקה - -

לאה ורון: אני מזכירה לאדוני שהסעיף לא פתוח.

לאה ורון: צריך לפתוח את הסעיף.

כרמל שאמה-הכהן: אני מקווה שנעשה, שהשר יוכל לבקש אישור ועדת כלכלה לשינוי חלוקת התשלומים היחסי.

רוברט אילטוב: כבוד היושב-ראש, להערכתי, אם הדבר הזה יעבור, אנחנו נפגע - -

נגה רובינשטיין: אני חושבת שגם ברמה המשפטית עדיף לקבוע את הדבר הזה בחקיקה ראשית ולא בחקיקת משנה.

נגה רובינשטיין: זאת אומרת גם הסמכות אחר-כך, נניח, להטיל על בעלי הזיכיון או על המדינה תשלומים נוספים על מנת לשאת בחלק של אחרים או שהמדינה תישא החלק של אחרים – יכול לקבוע את זה בחקיקה ראשית.

כרמל שאמה-הכהן: זה לא לשאת בחלק של אחרים.

כרמל שאמה-הכהן: ההצעה של הממשלה, של האוצר, הייתה: מי שנמצא על הפלטפורמה משלם את כל העלות, בין אם יש ניצולת מלא או לא.

כרמל שאמה-הכהן: אני הצעתי שאדם ישלם רק את מה שהוא משתמש, ניצולת שלא משתמשים בה – האוצר יספוג.

נגה רובינשטיין: אתה אומר שאת האקסטרה – אנחנו שומרים לנו את האפשרות להחליט אחרת בעתיד?

כרמל שאמה-הכהן: אני אומר שלגבי האקסטרה, לגבי מה שלא ממומש - -

נגה רובינשטיין: שהאחרים מממנים את הערוצים הנוספים - -

כרמל שאמה-הכהן: מראש הם רוצים שהמשתמשים יישאו בעלות גם במשהו שהם לא משתמשים.

כרמל שאמה-הכהן: הוועדה שינתה את זה.

כרמל שאמה-הכהן: עכשיו הם באים ומתנגדים לכך.

כרמל שאמה-הכהן: אני מציע סוג של פשרה עם האוצר: המצב יישאר כפי שהוועדה החליטה אבל לתת לשר האוצר הזדמנות לחזור לוועדה – אנחנו עוד נבדוק את העניין, נחשוב עליו – ולשנות.

נגה רובינשטיין: במסגרת של הסדרת משנה או במסגרת החוק?

נגה רובינשטיין: כי במסגרת הסדרת משנה זה לא יעבוד – אני לא אגיד אי אפשר – יהיה קשה מאוד, במסגרת חקיקת משנה, להעביר תשלומים מאוצר המדינה לגורמים פרטיים על מנת לשאת בתשלום של גורמים שלישיים שחסרים.

כרמל שאמה-הכהן: אבל ההסמכה ניתנת בחקיקה ראשית.

אתי בנדלר: קודם כל האני חושבת שההצעה הזאת מעוררת בעיות רציניות.

אתי בנדלר: רק אתמול שמענו טענות על כך, והוזכר לוועדה שאחת הסיבות של המעבר לרישיונות היא לתת אופק רגולטורי, לדעת מהם התנאים ששוררים בשוק.

אתי בנדלר: מה שאדוני מציע כרגע – וזאת בעצם הייתה הצעת האוצר מלכתחילה – ששום גורם מופץ לא ידע כמה יעלו לו דמי ההפצה.

מנשה סמירה: בדיוק.

כרמל שאמה-הכהן: הוא יודע.

אתי בנדלר: לא.

אתי בנדלר: הוא לא יכול לדעת.

יצחק וקנין: הוא לא יכול לדעת, הוא לא יודע כמה יהיו ביחד איתו.

מנשה סמירה: אדוני היושב-ראש, ההצעה שלך משאירה ספק ופתאום יוטל עליהם נטל נוסף לא מתוכנן.

כרמל שאמה-הכהן: אתם מעדיפים לחזור לגרסה המקורית: שלא יהיה ספק והם ישלמו מראש יותר?

כרמל שאמה-הכהן: אני לא מבין.

מנשה סמירה: אבל אדוני היושב-ראש, הם לא ייכנסו.

מנשה סמירה: אתה מייצר חסמים כאן.

מנשה סמירה: איך אנחנו רוצים לעשות רפורמה ולהכניס עוד ולתת לציבור ערוצים נוספים כשאנחנו מגדילים בצורה לא סבירה ולא הגיונית את נתח התשלום על דמי ההפצה?

מנשה סמירה: הערוץ הנושאי שאתמול - -

כרמל שאמה-הכהן: זאת לא הגדלה של דמי ההפצה, אני לא מסכים איתך.

כרמל שאמה-הכהן: יש פה ויכוח מי צריך לשאת בחלק הריק – זאת לא הגדלה של דמי ההפצה.

כרמל שאמה-הכהן: דמי ההפצה קבועים.

כרמל שאמה-הכהן: חלוקת הנטל זה מה נמצא פה - -

יצחק וקנין: אני חושב שהערוצים לא צריכים לשאת בכלום בקטע הזה, רק בקטע שלהם.

כרמל שאמה-הכהן: זאת ההצעה שלי.

מנשה סמירה: אתה קיבלת את זה, אתה הובלת את זה, אבל להשאיר את הספר עכשיו - -

רוברט אילטוב: לכן אנחנו תומכים בהצעה שלך.

רוברט אילטוב: לא להפך.

רוברט אילטוב: אנחנו לא רוצים תוספות של האוצר.

יצחק וקנין: מי שהתשתית שלו – שיישא בהוצאות, זה מה שצריך להיות.

רוברט אילטוב: לא הגיוני.

רוברט אילטוב: הם צריכים לשלם על עצמם.

רוברט אילטוב: הם לא צריכים לשלם על מישהו שבכלל לא יגיע אף פעם.

יצחק וקנין: סליחה, בוא נגיד שיש 18 ערוצים וכרגע יש רק ארבעה ערוצים – הם ישלמו על 14 האחרים, זה מה שאת אומרת?

יצחק וקנין: למה הוא צריך לשאת בעלות הזאת?

יצחק וקנין: תסבירי לי הגיונית למה?

יצחק וקנין: אני רוצה להבין למה.

יצחק וקנין: זאת לא בעיה שלי, זאת בעיה של בעל התשתית.

אבי צבי: אני מבקש רק להזכיר שהתשתית הוקמה מדמי הזיכיון ששילמו הזכייניות הנוכחיות - - -

יוליה שמאלוב-ברקוביץ: אז צריך לשלם לכם?

אבי צבי: אני חושב שכל מי שמצטרף עכשיו למערך הזה – צריך לקנות את חלקו.

אבי צבי: אנחנו שילמנו את זה כדמי זיכיון.

אבי צבי: דמי הזיכיון האלו הופנו – לא המדינה הקימה את זה, הרשות השנייה הקימה את המערך עם דמי הזיכיון שלנו.

אבי צבי: זה אחד.

אבי צבי: שתיים, כפו עלינו לשדר גם בפלטפורמה הזאת - - -

מנשה סמירה: לא.

מנשה סמירה: זה מכספי תמלוגים ששולמו לאוצר המדינה.

אבי צבי: אוקיי.

אבי צבי: אבל זה מהכסף שאנחנו שילמה.

אבי צבי: אנחנו לא הבעלים של התשתית הזאת - -

יצחק וקנין: מה זה שלנו?

יצחק וקנין: אל תיקחו מה שלא שלכם.

אבי צבי: אני לא רוצה לקחת.

אבי צבי: לפחות אני רק רוצה הגינות בשני כיוונים: מי שמצטרף למערך – שייקנה את חלקו במערך - - -

יצחק וקנין: בבקשה, על זה אין ויכוח.

אבי צבי: זה הדבר הראשון: כל ערוץ שמצטרף שייקנה את חלקו.

אבי צבי: והדבר השני: אנחנו צריכים לדעת כמה כסף עולה לנו ההפצה.

אבי צבי: אני קורה לזה "ההפצה הכפויה", זאת הפצה כפויה – כי אם אני הייתי יכול לבחור יכול להיות שהייתי בוחר שלא לשדר ב-DTT.

אבי צבי: אז אם כבר כופים עלי לשדר במערך ה-DTT, המדינה צריכה או לקחת את זה על עצמה או לחילופין, להוריד את זה למינימום האפשרי - -

כרמל שאמה-הכהן: תודה.

כרמל שאמה-הכהן: מי בעד הבקשה של שר האוצר לפתוח את הסעיף לדיון מחדש?

כרמל שאמה-הכהן: מי נגד?

לאה ורון: אחת, שתיים, שלוש, ארבע, חמש, שש.

כרמל שאמה-הכהן: פה אחד.

רוברט אילטוב: ליה שמטוב מצביעה במקום חמד עמאר.

רוברט אילטוב: בעד – אין

רוברט אילטוב: נמנעים – אין

כרמל שאמה-הכהן: בקשתו של שר האוצר נדחתה פה אחד.

יעל מבורך: אנחנו, כמובן, יכולים להעלות את ההסתייגות הזאת.

רוברט אילטוב: כמובן.

יוליה שמאלוב-ברקוביץ: אתם מנהלים את המדינה – אתם יכולים הכול.

איתן כבל: אתם יכולים גם כן לשכור משרד לובי שיעבוד על חברי הכנסת.

כרמל שאמה-הכהן: אלו עוד בקשות יש לשר האוצר?

כרמל שאמה-הכהן: 1.ד.

כרמל שאמה-הכהן: נא להציג.

כרמל שאמה-הכהן: בקשה מאת שר האוצר לסעיף 6 (א)(4) ובהתאמה סעיף 19 (2)(ב4)(1) בנושא הערוץ הנוסף שרשות השידור תהיה רשאית.

מנשה סמירה: ערוץ המראה.

אתי בנדלר: ערוץ המראה, כן.

אתי בנדלר: ב-HD.

לאה ורון: שהוועדה החליטה שה- HD ישודר - - -

יעל מבורך: הנושא גם נידון בוועדה מספר פעמים.

יעל מבורך: אני אגיד בקצרה את ההסתייגות שלנו.

יעל מבורך: למעשה, הצעת החוק נועדה לאפשר כמה שיותר תוכן ומגוון במערך ההפצה, כדי שהוא יהיה כמה שיותר אטרקטיבי.

יעל מבורך: לכן אנחנו לא רואים לנכון לקבוע בחקיקה ראשית שבהכרח ערוץ רשות השידור יהיה ערוץ מראה.

יעל מבורך: אם נניח תרצה רשות השידור לשדר ב-HD תוכן אחר שלא נמצא בערוץ ה-SD – היא לא תוכל לעשות את זה.

יעל מבורך: לא נכון להגביל, וזה מה שהוועדה עושה: היא מגבילה את התוכן שאפשר יהיה לעלות על המערך ברשות השידור.

יוליה שמאלוב-ברקוביץ: אתם נהייתם אחראים על התוכן?

יוליה שמאלוב-ברקוביץ: משרד האוצר אחראי על התוכן מהיום?

יעל מבורך: זאת ההצעה שלנו לוועדה.

יעל מבורך: היא יכולה לאשר אותה והיא יכולה להישאר עם צמצום התוכן שעולה על המערך.

רוברט אילטוב: אתם גם תקבעו מי יהיה העורך של אותו ערוץ?

מנשה סמירה: כבר התקיים דיון מעמיק בסוגיה בוועדה: ערוץ שאינו מראה יוצר הכפלה והגדלה של היקף הערוצים החיים מפרסומות או מחסויות.

כרמל שאמה-הכהן: ברור.

תומר קרני: אני עורך דין ברשות השידור.

תומר קרני: אני לא מבין איך זה יוצר ערוץ נוסף שחי מפרסומות - -

מנשה סמירה: אמרתי גם "או מחסויות", במיוחד כשהוא רוצה לשדר ספורט.

מנשה סמירה: חסויות בספורט.

תומר קרני: חסויות זאת כבשת הרש המסכנה שיש ברשות השידור.

מנשה סמירה: אה כן.

קריאה: ערוץ 10 היה ניצל אם כבשת הרש הזאת הייתה שלו.

יוסי ורשבסקי: האגרה זה גם כבשת רש?

קריאות: אגרה זו כבשונת.

קריאות: לא יאומן.

קריאות: חוצפן.

קריאות: 800 מליון שקל בשנה.

כרמל שאמה-הכהן: חברים, נא לשמור על השקט.

כרמל שאמה-הכהן: אני לא שומע את הדובר מרשות השידור.

תומר קרני: לשיטתנו, אנחנו כמובן בעד הצעת משרד האוצר.

תומר קרני: זה בא לטובת משלמי האגרה וזה בא לטובת הציבור.

תומר קרני: אני לא רואה סיבה למנוע את זה - - -

איתן כבל: אבל למה צריך לשידורים חוזרים שלוש תחנות?

איתן כבל: 11, 511 - - -

כרמל שאמה-הכהן: תודה.

כרמל שאמה-הכהן: היועצת המשפטית רוצה לומר כמה מילים בעניין.

כרמל שאמה-הכהן: בבקשה.

אתי בנדלר: רציתי רק להזכיר לחברי הכנסת שעל שולחנה של ועדת הכלכלה של הכנסת מונחת הצעת חוק לתיקון חוק רשות השידור.

אתי בנדלר: אומנם עניינה בעיקר השינוי המבני המוצע במוסדות הרשות אבל אגב הדיון באותה הצעת חוק, דנה ועדת הכלכלה – ולא בפעם הראשונה – בשידורי רשות השידור בכלל ובשאלה בכמה ערוצים תשדר שרות השידור ולמה הם ייועדו.

אתי בנדלר: הוועדה נתנה את דעתה לכך שהיא בשום פנים ואופן איננה מוכנה שייסדו ערוצי שידור נוספים כל עוד כל נושא השידורים של רשות השידור לא מוסדר בצורה ראויה לדעת הכנסת, ללא אישור הכנסת.

אתי בנדלר: בעצם מה שמובלע כאן, בלי שהכנסת תיתן את דעתה לכך, הוא מתן אישור לרשות השידור להקים ערוץ HD שתוכנו יהיה שונה מהתוכן המשודר בערוץ 1 ובערוץ 33.

אתי בנדלר: דהיינו ערוץ שלישי בלי לתת דין וחשבון בכלל למה הוא מיועד, איזה סוג של שידורים ישדרו בו וביוצא באלה, זה בנוסף לנושא שהעלה מר מנשה סמירה לגבי תשדירי שרות והודעות חסות שמותר לכלול בשידורי רשות השידור.

אתי בנדלר: זאת ועוד, לגבי ערוצי HD של הגופים האחרים המופצים באמצעות המערך הדיגיטאלי, מדובר בפירוש ב"מסגרת ערוץ טלוויזיה אחד נוסף בטכנולוגיית חדות גבוהה שבו ישודרו השידורים כאמור במקביל לשידורם בערוץ העיקרי", זאת אומרת שלגבי הערוצים האחרים מדובר בפירוש בערוץ מראה ורק לגבי רשות השידור הם ניסו להימנע מהמילים האלה כדי לאשר, בעצם, ייסוד של ערוץ חדש שתוכנו, כאמור, לא ברור.

קובי שמש: יש את משחקי המונדיאל.

קובי שמש: רשות השידור, במסגרת משחקי מונדיאל או אולימפיאדה, זכאית לקבל כעשרה ערוצים בו-זמנית.

קובי שמש: יש להם הסכם מול האיחוד האירופי או משהו כזה.

קובי שמש: כלומר, ברגע נתון הם יכולים לשדר חמישה משחקי כדורגל, חמש תוכניות ספורט, שהם מקבלים חינם מהאיחוד האירופי.

קובי שמש: מה יותר הגיוני מזה שאנחנו, בתור צופים, נוכל לקבל את כל השירותים האלה במסגרת רשות השידור.

קובי שמש: אלו לא ערוצים מיוחדים, הם כבר מקבלים את זה.

קובי שמש: בתפקידי הקודם כסמנכ"ל טכנולוגיות ברשות השידור, קיבלתי המון תלונות שרשות השידור משדרת רק חלק מערוצי הספורט כאשר הם מקבלים עשרה ערוצי ספורט בו-זמנית.

קובי שמש: מה קורה פה בהצעת החוק הזאת - - -

יוליה שמאלוב-ברקוביץ: הקימו פלטפורמה.

יוליה שמאלוב-ברקוביץ: רשות השידור תקים פלטפורמה רק לעצמה.

אתי בנדלר: או שהתכנים הכי נחשקים ישודרו רק בערוץ HD ולא כולם יוכלו לצפות - -

מנשה סמירה: בדיוק.

קובי שמש: - - -

תומר קרני: חס וחלילה.

תומר קרני: אנחנו לא עושים זליגת תכנים

קובי שמש: אין כאן זליגה של תכנים.

קובי שמש: אין כאן כוונה - -

אתי בנדלר: מי מבטיח שלא תהיה זליגת כנים?

קריאות: - - -

אתי בנדלר: שוועדת הכלכלה תאשר את לוח השידורים - -

נגה רובינשטיין: לא, לא.

נגה רובינשטיין: ממש חס וחלילה.

נגה רובינשטיין: אנחנו נגיע למקום שבו הפיקוח על התוכן הוא - -

מנשה סמירה: אדוני היושב-ראש, אני רוצה לומר למר קובי שמש שהטיעון הזה שכל ערוץ רוצה ערוצים נוספים כי יש בו-זמנית אירועים שהיה שמח לשדר אותם בו-זמנית בעשרה ו-15 ערוצים, נכון גם לגבי ערוצי הטלוויזיה האחרים.

מנשה סמירה: אין לזה גבול.

מנשה סמירה: כל מי שמקבל מנדאט - -

כרמל שאמה-הכהן: ברור.

מנשה סמירה: נכונה ההערה שאמרה היועצת המשפטית, אם שמת לב, לגבי ה-HD שאנחנו נגיע בעוד חמש שנים, אולי, להיקף של 40% מהאוכלוסייה.

מנשה סמירה: אז מה נעשה עם כל 60% עם ישראל שהוא הצרכן הגדול של הטלוויזיה שלא צופה ב-HD?

כרמל שאמה-הכהן: תודה.

כרמל שאמה-הכהן: אני מציע לדחות את הבקשה של שר האוצר.

כרמל שאמה-הכהן: אני מציע שאם תהיה השלמה של הרפורמה ברשות השידור, של חוק רשות השידור, בוועדה המשותפת לכלכלה וחינוך – נדון שם בפתרון ספציפי לבעיה הזו.

כרמל שאמה-הכהן: עכשיו נצביע על בקשת שר האוצר בסעיף 1.ד.

כרמל שאמה-הכהן: שמבקש לפתוח את החלטת הוועדה.

כרמל שאמה-הכהן: מי בעד בקשת שר האוצר?

כרמל שאמה-הכהן: מי נגד?

כרמל שאמה-הכהן: בעד – אין

כרמל שאמה-הכהן: נמנעים – אין

כרמל שאמה-הכהן: בקשתו של שר האוצר נדחתה פה אחד.

לאה ורון: חברת הכנסת יוליה שמאלוב-ברקוביץ מצביעה במקום חבר הכנסת ישראל חסון.

לאה ורון: גם בהצבעה הקודמת היא הצביעה במקומו.

אתי בנדלר: האם גם כאן אתם רוצים את ההסתייגות?

כרמל שאמה-הכהן: סעיף 1.ה.

כרמל שאמה-הכהן: בסדר היום, מאת שר האוצר לסעיף 22 בנושא פטור מתשלומי חובה בשל העברות.

כרמל שאמה-הכהן: נא להציג את הבקשה.

יעל מבורך: ניתנת פה, בחקיקה, סמכות לתת פטור ממסים.

יעל מבורך: נושא המיסים הכלכלי בכנסת נמסר לוועדת הכספים ולכן הבקשה שלנו פה שוועדת הכספים תאשר את הפטור הזה ולא ועשת הכלכלה.

כרמל שאמה-הכהן: לא שמענו.

לאה ורון: את מתבקשת לחזור על הדברים.

קריאה: לא שומעים אותך.

יעל מבורך: אמרתי שנושא המיסים באופן כליי מוסדר בוועדת הכספים של הכנסת.

יעל מבורך: היא זו שרואה תמונה כללית לגבי גביית המיסים של ישראל, צד ההכנסות.

יעל מבורך: לכן אנחנו חושבים שגם הנושא הזה צריך להיות מוסדר בוועדת הכספים ולא בוועדת הכלכלה.

כרמל שאמה-הכהן: עוד הערות לסעיף הזה?

כרמל שאמה-הכהן: מי בעד בקשתו של שר האוצר?

כרמל שאמה-הכהן: מי נגד?

כרמל שאמה-הכהן: בעד – אין

כרמל שאמה-הכהן: נמנעים – אין

כרמל שאמה-הכהן: הבקשה נדחתה פה אחד.

יצחק וקנין: אני רוצה להגיד לך משהו ברצינות.

יצחק וקנין: אל תעשו קרקס מאיתנו במשרד האוצר.

יצחק וקנין: באמת, זה כבר הופך להיות קרקס.

יצחק וקנין: כל רגע אנחנו צריכים להרים יד נגד שר האוצר כי אתם מבינים שמה שאתם אומרים זה לא נכון.

יצחק וקנין: לא פעם אנחנו מאשרים פה אגרות ומה שאתם לא רוצים בוועדה הזאת ובוועדות אחרות, פתאום לא נוח לכם דבר מסוים אז אתם רוצים להעביר אותו לשם?

רוברט אילטוב: הם מבינים - - -

כרמל שאמה-הכהן: מה זה סעיף 1.א., הבקשה של יוליה שמאלוב ברקוביץ ושלי לעניין סעיף 8?

אתי בנדלר: הפסקת הפצת שידורים?

אתי בנדלר: סעיף 8.

כרמל שאמה-הכהן: היא משכה את זה, לא?

לאה ורון: לא.

לאה ורון: מה שחברת הכנסת שמאלוב-ברקוביץ משכה זה - -

יוליה שמאלוב-ברקוביץ: - - - פיצול הרדיו - - - יש לנו עוד רוויזיה.

כרמל שאמה-הכהן: כן.

כרמל שאמה-הכהן: אבל לגבי הסעיף הזה אמרו לי שאת - -

לאה ורון: לא, זה לא הסעיף הזה.

יוליה שמאלוב-ברקוביץ: את הרדיו אני משכתי - - -

אתי בנדלר: אדוני, אני מוכנה להזכיר לכם במה מדובר.

אתי בנדלר: סעיף 8 להצעת החוק קובע, לאמור: "השר, לאחר התייעצות עם שר האוצר ובאישור ועדת הכלכלה של הכנסת, רשאי לקבוע נסיבות ותנאים שבהם יפסיק הגורם המפעיל להפיץ את שידוריו של גוף מהגופים האמורים בסעיפים 6 ו-7 וכן נסיבות ותנאים שבהם רשאי הגורם המפעיל להפסיק הפצה כאמור.

אתי בנדלר: " עלתה השאלה מה קורה אם גוף מופץ, רואה שאין לו יותר אמצעים להמשיך לשלם דמי הפצה והוא מבקש לרדת מהמערך?

אתי בנדלר: הסעיף אינו מתייחס לסיטואציה הזאת.

נגה רובינשטיין: גברתי היועצת המשפטית, נדמה שבמהלך הדיון סברנו שיש אכן מקום או אפשרות להסדיר את זה.

נגה רובינשטיין: הצענו שככל שערוץ יבקש – השר יוכל לאשר זאת באותו אופן.

כרמל שאמה-הכהן: בלי טווח של זמן?

אתי בנדלר: לא הבנתי את הפתרון.

אתי בנדלר: אני זוכרת שאמרתם שאכן יש מקום לאפשר.

נגה רובינשטיין: הנוסח, כמו שאנחנו הבנו שהוא תוקן, זה: "השר יקבע" ולא: "רשאי לקבוע".

אתי בנדלר: לגבי החלק השני.

נגה רובינשטיין: לא.

נגה רובינשטיין: "השר יקבע נסיבות ותנאים".

אתי בנדלר: לא.

אתי בנדלר: זה מופיע "רשאי לקבוע", זה לא שונה.

נגה רובינשטיין: לנו נדמה שהיה דיון ותיקנו באופן ש"השר יקבע", יהיה מחויב לקבוע.

אתי בנדלר: את צודקת.

אתי בנדלר: אתם הצעתם להשאיר את זה לתקנות.

אתי בנדלר: דא עקא, כפי שאנחנו אמרנו – ולכן אני מבינה שהוגשה הבקשה לדיון מחדש – כלל לא ברור שהשר אכן יתייחס לנושא הזה במסגרת התקנות.

אתי בנדלר: הרי הוא לא מחויב להתייחס לנסיבה כזאת.

נגה רובינשטיין: אלו תקנות באישור ועדת כלכלה.

נגה רובינשטיין: זאת אומרת, מובן שאם השר חייב לקבוע בתקנות, העניין הזה יגיע לדיון וועדת כלכלה תוכל עוד להתנות תנאים.

אתי בנדלר: השאלה האם לא כדאי פשוט להוסיף: וכן נסיבות שבהם יהיה רשאי גוף מופץ לבקש הפסקת שידוריו?

אתי בנדלר: שהוא יקבע בתקנות, אוקיי, אבל להתייחס לזה מפורשות שזה לפי בקשת גוף מופץ.

מנשה סמירה: סליחה.

מנשה סמירה: שיקבע תקנות איך מפסיקים שידורים?

אתי בנדלר: נסיבות שבהן גוף מופץ יהיה רשאי לבקש הפסקת שידוריו - -

נגה רובינשטיין: זה הנוסח המוצע כרגע לגבי התקנות.

מנשה סמירה: זה ייעשה בהתייעצות עם הגוף המפעיל?

נגה רובינשטיין: תיכף נגיע להתייעצות.

נגה רובינשטיין: בסוף נעשה סעיף כזה שאומר: כל פעילות של השר חייבת להיות אחרי התייעצות.

מנשה סמירה: ברור לך שיש לזה השארה לגבי הנשארים, אז הם צריכים לשלם יותר.

נגה רובינשטיין: מר סמירה, עוד לא הגענו לעיקרון של מה תהיה סמכות השר.

נגה רובינשטיין: כשנגבש את מה שיהיה עיקרון סמכות השר – נוכל לדבר לגבי התייעצות.

אתי בנדלר: גב' נגה רובינשטיין, אני מפנה את תשומת לבך שוב לכך שמדובר על "יפסיק הגורם המפעיל" את השידורים, זאת אומרת, זה יכול לכלול ויכול שלא לכלול הפסקת שידורים לפי בקשת גורם מופץ.

אתי בנדלר: כל מה שנאמר כאן זה שאולי ראוי לכתוב את הנסיבה הזאת במפורש: "לרבות בשל בקת גוף מופץ".

נגה רובינשטיין: אין לנו התנגדות עקרונית לדבר הזה.

נגה רובינשטיין: מובן שלא יהיה סביר להתקין תקנות שבהן לא תהיה אפשרות לבקשה של גורם מופץ, לכן אפשר להכניס את זה.

נגה רובינשטיין: זה נראה לי מיותר מכיוון שיכולות להיות מגוון של סיבות ולא מדובר ברשימה סגורה וגם מכיוון שהתקנות יגיעו, ממילא, לוועדת כלכלה - - -

יצחק וקנין: אז אני מבין שאין לכם התנגדות?

נגה רובינשטיין: לא.

נגה רובינשטיין: אין לנו התנגדות.

נגה רובינשטיין: לגבי חלק אחד של ההצעה – להבנתנו הוא כבר אושר, זאת אומרת, "השר יקבע" ולא "רשאי לקבוע".

נגה רובינשטיין: לגביי החלק השני: מובן שהתקנות יצטרכו – סביר להניח, זה בסופו של דבר סמכות שר – שהתקנות יתייחסו גם לסיטואציה שבה גורם מופץ מגיש בקשה.

נגה רובינשטיין: זה חייב להיות חלק משיקול הדעת שלו, וממילא התקנות מגיעות לוועדת כלכלה.

נגה רובינשטיין: ועדת כלכלה חייבת לאשר את התקנות.

נגה רובינשטיין: היא יכולה להתנות תנאים לשם אישור התקנות - -

יוליה שמאלוב-ברקוביץ: אבל למה שלא נכתוב את זה בצורה ברורה - -

נגה רובינשטיין: אין בעיה, אפשר לכתוב.

נגה רובינשטיין: אבל אנחנו לא רוצים שתיווצר כאן רשימה סגורה מכיוון שיכולות להיות עוד הרבה נסיבות אחרות שבהן השר יחליט לקבוע את המקרים שבהם ערוץ מפסיק מופץ.

נגה רובינשטיין: אין צורך ברשימה סגורה - - -

יוליה שמאלוב-ברקוביץ: אנחנו לא מדברים על רגולציה שהוא מחליט אלא בא ערוץ ואומר - -

נגה רובינשטיין: לא מדובר כאן דווקא על משהו ביוזמה של שר.

נגה רובינשטיין: ברור שיכולה להיות גם אופציה שערוץ מבקש להפסיק להיות משודר, הרי אי אפשר להכריח ערוץ להמשיך ולהיות משודר לנצח על גבי התשתית.

נגה רובינשטיין: אפשר להוסיף - - -

אתי בנדלר: זה לא כל כך ברור, לכן צריך לכתוב את זה - -

נגה רובינשטיין: אני לא חושבת - -

אתי בנדלר: אני מזכירה לך שרוב הגופים המופצים לא מופצים עקב בקשתם אלא בשל קביעת המחוקק, אז זה לא חד-משמעי העניין הזה, צריכים לתת את הדעת לנושא הזה, ולכן צריכים התייחסות מפורשת לעניין.

מנשה סמירה: במצב החדש, הרוב יהיו על בסיס רצוני.

נגה רובינשטיין: לא זה המקרה, על ערוץ 2 זה אכן לא יחול.

דנה נויפלד: לא משנים פה את ההסדרה בעניין - -

נגה רובינשטיין: ברור.

נגה רובינשטיין: על ערוץ 2 זה לא יחול.

דנה נויפלד: - - - בעל רישיון לשדר ב-DTT, אנחנו לא דנים - -

נגה רובינשטיין: ברור.

נגה רובינשטיין: חלק מהחובה.

נגה רובינשטיין: ברור שבעלי רישיונות – לפי חוק הרשות השנייה – החלק האינהרנטי, ה-DNA הבסיסי שלהם הוא שידור בהפצה כלל ארצית.

נגה רובינשטיין: לכן ההוראה שאת מתייחסת אליה, לא מתייחסת.

נגה רובינשטיין: אם הדברים לא ברורים – נכון להבהיר את זה במסגרת הנוסח – לא מתייחסת לבעלי רישיונות, אנחנו מדברים רק על הגורמים שמרצונם מבקשים להיות מוספים.

נגה רובינשטיין: אין כאן איזשהו תהליך אוטומטי: אין תהליך אוטומטי בעלייה ואין תהליך אוטומטי בירידה.

נגה רובינשטיין: מוסכם?

יוליה שמאלוב-ברקוביץ: זה מוסכם אבל אני עדיין רוצה שזה יהיה כתוב במפורש.

נגה רובינשטיין: מכיוון שהנקודה כאן התחדדה, נכון שיהיה ברור שאנחנו מדברים רק על - -

יוליה שמאלוב-ברקוביץ: - - - הנקודה הזאת הייתה יותר כשדיברו על הערוצים - -

נגה רובינשטיין: הערוצים הנושאיים.

יוליה שמאלוב-ברקוביץ: - - - על ערוץ נושאי, נכון?

יוליה שמאלוב-ברקוביץ: אני היחידה שהתנגדתי אתמול לדבר הזה.

יוליה שמאלוב-ברקוביץ: עדיין אני חושבת שמאחר ולצערי הרב - - - כן עובר, צריך לבוא ולהגיד באיזה מקרים ערוץ יכול לעבור.

יוליה שמאלוב-ברקוביץ: כרגע ראינו שמשרד האוצר הגיע עם הצעה של "אחד בעד כולם וכולם בעד אחד", זאת אומרת - -

כרמל שאמה-הכהן: חברת הכנסת ברקוביץ, אני מתרשם שיש צורך לפתוח את הסעיף הזה לשינוי.

כרמל שאמה-הכהן: בואו נצביע על הבקשה של חברת הכנסת יוליה שמאלוב-ברקוביץ - - -

אתי בנדלר: ושלך.

כרמל שאמה-הכהן: שכנענו את עצמנו.

כרמל שאמה-הכהן: מי בעד הבקשה של חברת הכנסת ברקוביץ לפתוח את הדיון מחדש?

כרמל שאמה-הכהן: בעד – פה אחד

כרמל שאמה-הכהן: נמנעים – אין

כרמל שאמה-הכהן: אושר פה אחד.

כרמל שאמה-הכהן: היועצת המשפטית, מה השינוי שאת מציעה?

אתי בנדלר: אני מציעה, קודם כל: במקום "רשאי לקבוע" יהוא "יקבע".

אתי בנדלר: היועצת המשפטית של משרד התקשורת, עורכת דין נגה רובינשטיין, אומרת שאכן כך הוסכם.

אתי בנדלר: אנחנו לא מצאנו לזה בזמנו תימוכין בפרוטוקול אבל ייתכן שכן.

אתי בנדלר: השינוי השני: "נסיבות או תנאים שבהם יפסיק הגורם המפעיל להפיץ את שידוריו של גוף מהגופים האמורים בסעיפים 6 ו-7, לרבות לפי בקשת גוף המופץ בהתאם לבקשתו".

נגה רובינשטיין: לשם הגילוי הנאות:

נגה רובינשטיין: לפי הרישום שלנו היה כתוב "באישור ועדת כלכלה".

אתי בנדלר: כן, כן.

אתי בנדלר: זה כתוב.

כרמל שאמה-הכהן: אל תחשדי בנו שוויתרנו על זה.

אתי בנדלר: קראתי קודם את הניסוח של הסעיף ואני אומרת מה השינויים המתבקשים לעומת מה שקראתי.

לאה ורון: איפה שכתוב שהתקנות באישור ועדת כלכלה – לא כתוב "יקבע".

אתי בנדלר: הנוסח מקובל עליכם, כמובן בשינויי נוסח - -

נגה רובינשטיין: אני חושבת שנכון יהיה לחדד - -

אתי בנדלר: לרבות לבקשת גוף - - - לרבות לבקשת גוף המופץ בהתאם לבקשתו.

אתי בנדלר: זה הרעיון.

נגה רובינשטיין: זה משהו שנצטרך לעבוד עליו בנוסח.

נגה רובינשטיין: אני חושבת שנכון להבהיר שזה רק גופים שיש להם את האפשרות לעלות ולרדת ולא גופים שחלק מתנאי הרישיון שלהם זו החובה להיות מופצים ב-DTT.

נגה רובינשטיין: זאת אומרת, שלא מחר, ערוץ - - -

יוליה שמאלוב-ברקוביץ: - - - אם חס וחלילה כמו שאנחנו עכשיו שומעים שערוץ 10 בעוד חמש שנים הולך להיסגר - - -

נגה רובינשטיין: כן, אבל ערוץ 10 לא יוכל להמשיך להיות משודר.

נגה רובינשטיין: הוא יפסיק להיות משודר לחלוטין אבל הוא לא יוכל להיות משודר רק ב"הוט" וב"יס" ולא ב-DTT.

מנשה סמירה: אני רק מבקש להוסיף בעניין העלייה והירידה: גם בגלל טובת הציבור, שלא נשגע אותו בכך שערוצים ירדו ויעלו.

מנשה סמירה: יש אנשים שיצטרפו - -

נגה רובינשטיין: מר סמירה, זה לא יהיה כלכלי לעלות ולרדת.

מנשה סמירה: נכון.

מנשה סמירה: ובכל זאת, צריך בעניין הזה לקחת בחשבון הדרגתיות: מתי אפשר לצאת, מתי אפשר להיכנס.

נגה רובינשטיין: זה יהיה בתקנות.

מנשה סמירה: יפה, תודה.

אתי בנדלר: והנסיבות והתנאים.

כרמל שאמה-הכהן: מי בעד ההצעה של היועצת המשפטית?

כרמל שאמה-הכהן: בעד – פה אחד

כרמל שאמה-הכהן: נמנעים – אין

כרמל שאמה-הכהן: הצעת היועצת המשפטית אושרה פה אחד.

טל רוזנפלד: צריך לבצע התאמה בסעיף המקביל בתיקון לחוק הרשות השנייה.

אתי בנדלר: נכון.

אתי בנדלר: תודה על ההערה.

כרמל שאמה-הכהן: רשות הדיבור לכבוד שר החינוך.

גדעון סער: אני רוצה להתייחס לסעיף שנדחה ואני מבין שהוא הולך להיות נדון היום והוא נוגע לטלוויזיה החינוכית.

כרמל שאמה-הכהן: הוא כבר נדון היום.

גדעון סער: הוא כבר נדון?

גדעון סער: מצוין, הגעתי בזמן לפני ההכרעה.

גדעון סער: הממשלה קיבלה החלטות מאוד ברורות בנושא של הכללת הטלוויזיה החינוכית ב-DTT ובאילו תנאים.

גדעון סער: הדבר הזה נכלל בנוסח שנמצא פה שהוכרע בישיבה של ועדת שרים לחקיקה, בהסכמה ביני לבין שר התקשורת.

גדעון סער: בהסכמה הזאת גם אני עשיתי פשרות.

גדעון סער: באחרונה, כנראה, מישהו העלה השגות כאלה ואחרות לגבי היבטי התוכן, זאת אומרת, מהו אותו אחוז – אגב, היום לא קיים בשום מקום בחוק חיוב דוגמת זה שאנחנו מתכוונים לאמץ כאן, שרוב שידורי החינוכית יהיו בנושאי חינוך ונוער.

גדעון סער: יש אפילו הסמכה לשר החינוך לקבוע שיעור גבוה יותר, כי כמובן זה שיעור מינימאלי ולא שיעור מקסימאלי.

גדעון סער: מוטלת חובה על שר החינוך להתקין תקנות שקובעות מה זה.

גדעון סער: התקנות הן בהסכמת שר התקשורת.

גדעון סער: כל ההיבט התוכני מוצא בדיון בממשלה והוצג.

גדעון סער: אבל היה רצון להפריד את הסוגיה הזאת.

גדעון סער: אמרתי שגם לזה אני מוכן: אם רוצים להכניס את החינוכית ל-DTT ואחרי זה להכריע בשאלה הזאת, גם לזה אני מוכן.

גדעון סער: בסך הכול, יש כאן הטלת חובה חדשה, שלא הייתה קיימת, על הטלוויזיה החינוכית - -

נחמן שי: זה היה היעוד שלה מקדמת דנא, לשדר תוכניות.

גדעון סער: אין ספק, לכן לא התנגדתי לכך.

יוליה שמאלוב-ברקוביץ: - - - לכתוב את האחוז הזה - - -

גדעון סער: לפי דעתי לא צריך אבל, איך אומרים, באותה הזדמנות חגיגית רצו – אמרתי בסדר, מאחר שאני רואה את ייעודה של הטלוויזיה החינוכית ככזה, אז אני בהחלט מוכן להטלת החיוב.

גדעון סער: בימים האחרונים רצי לפצל את ההגדרה הזאת ולהכניס את החינוכית ל-DTT ואחר-כך לדון בסעיף המפוצל, כמו שאמרתי, גם לזה הסכמתי.

גדעון סער: הסיכום הזה היה סיכום שלי עם יושב-ראש הוועדה והיה סיכום שלי גם עם שר התקשורת, משה כחלון.

גדעון סער: עכשיו אני שומע דבר חדש: שתנאי להכנסת הטלוויזיה החינוכית ל-DTT תהיה הכרעה בסעיף שעכשיו מפצלים אותו.

גדעון סער: במילים אחרות – לעולם לא. \

גדעון סער: את אומרת, קודם כל נפצל ונתנה את ההכנסה ל-DTT בהכרעה בפיצול – המשמעות היא השארת החינוכית מחוץ ל-DTT.

גדעון סער: זה דבר שנוגד את האינטרס הציבורי במאה אחוז.

גדעון סער: לכן, אם זאת ההצעה שעומדת על הפרק, אני מציע לחברי הוועדה לתמוך בהחלטת הממשלה המקורית; להתנגד להצעה לפצל את הסעיף הזה; להצביע עליו לפי הנוסח המקורי שלו, שתואם את החלטות הממשלה ואת החלטות ועדת השרים לחקיקה – ובא לציון גואל.

גדעון סער: אם יש רצון לחזור לסיכום המקורי שהיה איתי – גם לזה אני מוכן.

גדעון סער: אני בשום פנים ואופן לא מוכן למהלך שהמשמעות שלו היא השארת החינוכית מחוץ ל-DTT, ולפי דעתי גם חברי הוועדה לא.

כרמל שאמה-הכהן: אל"ף, אין שום כוונה להשאיר את החינוכית מחוץ ל"עידן פלוס".

כרמל שאמה-הכהן: אנחנו פתחנו את הדיון בסעיף הזה – כבוד השר, אתה לא היית פה – בכך שביקשתי - -

גדעון סער: הגעתי בהתראה מאוד קצרה.

כרמל שאמה-הכהן: שר זמין זה חשוב.

גדעון סער: דווקא רציתי להשתתף בוועדת השרים לקידום מעמד האישה, שעוסקת בנושא חשוב של הדרת נשים.

כרמל שאמה-הכהן: תרמת כבר רבות למעמד האישה בתפקידיך הקודמים.

כרמל שאמה-הכהן: יש לך קרדיט רב בתחום הזה.

כרמל שאמה-הכהן: אתה יכול גגם להיות איתנו.

כרמל שאמה-הכהן: אבל רק כדי שהדברים יהיו ברורים לך – לדעתי הבנת את הדברים לא כפי שהיו כאן ולא כפי שיש כוונות – ביקשתי, בהתאם לסיכום, לפצל את רכיב האחוזים המינימאליים מהחוק.

כרמל שאמה-הכהן: אז נאמר לי שאנחנו גורמים למצב שבו אנחנו כאילו קובעים אפס אחוזים, זאת המשמעות.

גדעון סער: לא קובעים.

גדעון סער: החינוכית, כמות שהיא, נכנסת ל-DTT ומשדרת תכנים חינוכיים ולנוער היום הרבה יותר מ-51%.

כרמל שאמה-הכהן: כבוד השר, תן לי להשלים בבקשה את הטיעון שלי.

כרמל שאמה-הכהן: עובדה שהממשלה – ואתה כל רגע מהלל את הממשלה ואת החלטותיה ומקדש אותן – אני אומר לך, הממשלה החליטה שיהיה מינימום, זאת החלטתה.

כרמל שאמה-הכהן: היא קבעה 51%.

כרמל שאמה-הכהן: על האחוז הזה יש ויכוח מתחילת החוק, מתחילת חקיקת החוק, מדיון הראשון - -

גדעון סער: הוויכוח הוכרע בממשלה.

כרמל שאמה-הכהן: אוקיי, אבל עדיין לכנסת מותר להתווכח עם מה שהממשלה מכריעה.

גדעון סער: אז אני מציע לוועדה, לכנסת, לתמוך בעמדת הממשלה.

נחמן שי: - - - נמוך מידי.

כרמל שאמה-הכהן: בדיוק.

כרמל שאמה-הכהן: היו טענות שזה נמוך מדי וזה עוד התחיל רחוק.

כרמל שאמה-הכהן: אנחנו רצינו שלא לעכב את העניין והגענו להסכמה איתך אבל לא בזה שהפיצול, שאנחנו הסכמנו, מביא אותנו למצב שאנחנו קובעים אפס אחוזים.

כרמל שאמה-הכהן: מה עשינו בזה?

גדעון סער: אני מוכן לחזור גם להחלטת הממשלה, ואם תרצו - -

כרמל שאמה-הכהן: בסדר, אז אנחנו נבצע עוד חשיבה בעניין.

גדעון סער: לא חשיבה בעניין שהיא תנאי לכניסת החינוכית ל-DTT כי המשמעות היא טרפוד הכנסת החינוכית ל-DTT.

גדעון סער: זה לא יהיה, זה לא יקרה הדבר הזה.

כרמל שאמה-הכהן: אתה מתכוון שאתה תתנגד, לא שזה לא יקרה?

גדעון סער: לא.

גדעון סער: אני מציע להצביע על פי החלטת הממשלה.

גדעון סער: החלטת הממשלה מאוד ברורה, היא מונחת בפני הוועדה.

גדעון סער: היא כלולה בסעיף 13 (6) ואחרי זה בסעיף 14.

כרמל שאמה-הכהן: אבל כבוד השר, אני אמרתי לך: אני לא נוגד - -

גדעון סער: אי אפשר לאחוז את המקל בשתי קצותיו.

כרמל שאמה-הכהן: אני לא נוגד את הגישה שלך ואני מציע שלא - -

גדעון סער: אתה נוגד באופן חזיתי את הגישה שלי.

כרמל שאמה-הכהן: לא, לא, לא.

כרמל שאמה-הכהן: ממש לא.

כרמל שאמה-הכהן: אמרתי דברים ברורים ואני באמת גם מציע לך לא לבוא לוועדה ולהגיד "לא יהיה ולא יקרה".

כרמל שאמה-הכהן: לא לדבר במונחים כאלה מוחלטים.

כרמל שאמה-הכהן: אנחנו בסך הכול באותו צד ויש לנו אותה כוונה והרצון הוא להגיע להסכמה בעניין, ולכן - - -

גדעון סער: לכן אני פה.

כרמל שאמה-הכהן: בדיוק.

כרמל שאמה-הכהן: אנו אוהבים את זה שאתה פה.

יוליה שמאלוב-ברקוביץ: בתור מי שהגישה רוויזיה, אני יכולה להגיד משהו?

לאה ורון: חברת הכנסת שהגישה את הרוויזיה מבקשת לדבר על זה.

כרמל שאמה-הכהן: בבקשה, חברת הכנסת ברקוביץ.

יוליה שמאלוב-ברקוביץ: הגשתי את הרוויזיה כי באמת היה תמוה בעיני מדוע צריך לכתוב 51% לטלוויזיה החינוכית.

יוליה שמאלוב-ברקוביץ: כפי שידוע לי זה אף פעם לא היה כתוב בכלל – האחוז לא היה כתוב.

יצחק וקנין: גם בלי שהיה כתוב – זה קוים ואפילו יותר מזה.

יוליה שמאלוב-ברקוביץ: בדיוק.

יוליה שמאלוב-ברקוביץ: זה מה שאני רוצה להגיד.

יוליה שמאלוב-ברקוביץ: לי יש בעיה עם זה שאנחנו אולי אפילו משנים את הסטאטוס קוו ויש לי הרבה דברים טובים להגיד על הטלוויזיה החינוכית.

יוליה שמאלוב-ברקוביץ: אני חושבת שיש שם דברים יוצאים מן הכלל, אני חושבת שהם מעשירים את המסך – לא רק של החינוכית – אנחנו יודעים שהם משדרים בערוץ 2, אם אני לא טועה, גם בערוץ 1.

יוליה שמאלוב-ברקוביץ: אני חושבת שזאת טלוויזיה טובה, והתכנים שם הם תכנים ראויים.

יוליה שמאלוב-ברקוביץ: אני, כמובן, הייתי אולי מגדילה קצת את הנושא של ההעשרה גם למבוגרים, כי מבחינתי טלוויזיה חינוכית היא לאו דווקא לילדים, היא גם יכולה להיות העשרה למבוגרים ולהציע חינוך למבוגרים.

יוליה שמאלוב-ברקוביץ: פתאום נבהלתי, אני חייבת להגיד לכם.

יוליה שמאלוב-ברקוביץ: הגשתי את הרוויזיה כדי לא לתחם את הטלוויזיה החינוכית ב-51%, ופתאום, כשאני שומעת, אני מרגישה שאולי הפכתי להיות איזשהו כלי משחק לכוונות במשרד - - -

יצחק וקנין: משרד החינוך?

יוליה שמאלוב-ברקוביץ: לא, ממש לא.

יוליה שמאלוב-ברקוביץ: במשרד ראש הממשלה או בממשלה באופן כללי.

יוליה שמאלוב-ברקוביץ: לבוא ולקחת את הרוויזיה שלי ולהגיד: יש לנו פה איזשהו מקום לעשות עכשיו בחינוכית מה שאנחנו רוצים.

יוליה שמאלוב-ברקוביץ: זאת לא הייתה הכוונה שלי, חברים.

יוליה שמאלוב-ברקוביץ: הכוונה שלי הייתה – קודם כל – לשמור על הסטאטוס קוו.

יוליה שמאלוב-ברקוביץ: אם הסטאטוס קוו היה טלוויזיה כפי שאנחנו מקבלים היום – אני מעדיפה להוריד את ה-51% ולרשום טלוויזיה חינוכית, באופן כללי, בלי לדבר על אחוזים.

גדעון סער: אם אין רוויזיה – אז ועדת הכלכלה עצמה כבר הכריעה בסוגיה, לא רק הממשלה.

גדעון סער: ועדת הכלכלה הצביעה על הסעיף הזה ואישרה אותו כמות שהוא.

גדעון סער: אם אין רוויזיה – אז העניין הוכרע.

אתי בנדלר: הסעיף טרם הוצבע, אדוני.

גדעון סער: הסעיף הוצבע, הרוויזיה לא הוצבעה.

אתי בנדלר: לא אדוני.

אתי בנדלר: גם הסעיף עצמו, חלקו הוצבע.

אתי בנדלר: ההתייחסות לטלוויזיה הלימודית כלולה במספר סעיפים, לא כולם הוצבעו.

אתי בנדלר: כך למשל סעיף 6 (א)(6) לא הוצבע.

אתי בנדלר: הוקרא וטרם הוצבע.

יוליה שמאלוב-ברקוביץ: ואם אני מושכת את הרוויזיה?

גדעון סער: איך יכולה להיות רוויזיה על משהו שלא הוצבע?

גדעון סער: הניסיון הפרלמנטרי שלי לא מייצר תקדים כזה.

אתי בנדלר: אני אסביר.

אתי בנדלר: הנושא של הטלוויזיה הלימודית הוזכר במספר סעיפים בהצעת החוק.

גדעון סער: אז על איזה סעיף הוגשה הרוויזיה, גברתי?

אתי בנדלר: אני אסביר.

אתי בנדלר: הנושא מוזכר בסעיף 6 (א)(6) שלא אושר.

אתי בנדלר: מוזכר בסעיף 6 (ב)(4) שכן אושר וכך הלאה.

אתי בנדלר: יש עוד סעיפים - - -

גדעון סער: בסדר היום, כפי שהופץ לחברי הוועדה, כתוב: רוויזיה על סעיף 6 (6).

גדעון סער: כך שהדברים לא עולים בקנה אחד עם האמירה שלך שהסעיף לא הוצבע.

גדעון סער: לא יכולה להיות רוויזיה – אני מסב את תשומת הלב של גברתי לסדר היום של הוועדה, לסעיף 1.ב.

גדעון סער: בסדר היום של הוועדה, כפי שהופץ.

גדעון סער: הוא סותר באופן חזיתי את מה שגברתי עכשיו אמרה לפרוטוקול.

כרמל שאמה-הכהן: הוצבע או לא הוצבע – זאת עובדה, אי אפשר לחמוק ממנה.

אתי בנדלר: אדוני, גם אם חלה טעות בסדר היום - - -

גדעון סער: יכול להיות שחלה טעות.

גדעון סער: אני לא מפיץ את סדר היום.

לאה ורון: אני מפיצה את סדר היום, לא היועצת המשפטית.

אתי בנדלר: ככל שסעיף לא הוצבע, הרי שאין באמירה בסדר היום, שיהיה בו דיון מחדש, כדי לגרום לכך שסעיף יראה כאילו הוצבע.

נחמן שי: איפה זה עומד כרגע?

נחמן שי: כרגע זה עומד על 51% תוכניות חינוכיות?

נגה רובינשטיין: תכנים לימודיים-חינוכיים לילדים ונוער.

נחמן שי: יפה.

נחמן שי: על זה אנחנו צריכים להחליט או שיש נטייה להעלות את האחוז?

כרמל שאמה-הכהן: זה הוויכוח שהיה בוועדה, שהתעורר עוד בדיון הראשון – לא בדיונים האחרונים – בדיון הראשון בחוק שהתקיים פה באולם המשודר ואז החלטנו לחשוב על זה והיו דיונים גם מול משרד החינוך.

נחמן שי: אתה רוצה להמשיך את הדיון הזה או שאתה מקבל את ה-51%?

נחמן שי: צריך להבין.

נחמן שי: אני רוצה להתייחס לסוגיה העקרונית - - -

כרמל שאמה-הכהן: כן.

כרמל שאמה-הכהן: תתייחס לסוגיה העקרונית.

נחמן שי: אני חושב שהמעמד של הטלוויזיה החינוכית הוא באמת בעייתי.

נחמן שי: היא הוותיקה ביותר בתחום הזה.

נחמן שי: בינתיים התחוללו כמה וכמה מהפכות בדרך ואפשר היה לחשוב אם יש או אין לה מקום.

נחמן שי: היא שימרה את מעמדה בהצלחה רבה, גם בשידורי ערוץ 2 וגם במקומות אחרים: בכבלים, בלוויין.

נחמן שי: יש לה מערכת שהתפתחה בצורה לא הכי מתוכננת אבל היא קיימת היום.

נחמן שי: במציאות התקשורתית של מדינת ישראל שבה נעלמים לנו ערוצי שידור ולא נוספים לנו ערוצי שידור; נעלמות במות תקשורתיות ולא נוספות במות תקשורתיות – צריך לשמר את הטלוויזיה החינוכית.

נחמן שי: אני אומר גם שאנחנו מאבדים אולי – אני מקווה מאוד שלא – במה בתחום האקטואליה, חלילה וחס, אבל אני לא יודע מה יקרה, אני מאמין שנעשה את המאמץ לשמר אותה.

נחמן שי: חשוב לי שיישמר נתח של תוכניות אקטואליה גם בטלוויזיה החינוכית.

נחמן שי: אל תהרגו גם את הילדה הזאת, מה קרה?

נחמן שי: תנו להם את המרחב, הם לא הולכים להיות מתחרים לא לרשות השידור ולא לחדשות ערוץ 2.

גדעון סער: לא רק אקטואליה, גם תרבות, מורשת.

נחמן שי: מרחב רב של תוכניות: גם דיונים, גם תוכניות דוקומנטריות שיש להן השלכה לאקטואליה וכן הלאה.

נחמן שי: אז תשמרו את המערכת הזאת.

נחמן שי: משהו קרה בתקשורת הישראלית ב-48 השעות האחרונות וצריך להתייחס אליו, אי אפשר להתעלם ממה שקרה.

נחמן שי: תשאירו את זה על 51%.

נחמן שי: תרצו לשנות את זה בעתיד – תשני את זה בעתיד.

נחמן שי: אני לא מוצא שום סיבה לגעת היום בטלוויזיה החינוכית.

מנשה סמירה: אני מבקש להזכיר שני דברים ואת החשיבות של העניין.

מנשה סמירה: עלייתה של הטלוויזיה החינוכית "לעידן פלוס" חיונית וחשוב ה ביותר.

מנשה סמירה: גם יש לנו מקום פנוי, אם לא ייתפס על-ידי הערוץ בערבית שיש לו עדיפות.

מנשה סמירה: עמדתנו הייתה שהטלוויזיה החינוכית קודמת אפילו והטלוויזיה החינוכית צריכה לעלות ויפה שעה אחת קודם כי יש מקום היום.

מנשה סמירה: הציבור יכול היה לקבל באופן חופשי ערוץ נוסף שנותן מענה לאוכלוסיה יהודית חשובה: ילדים ונוער, בוודאי בהיבטים החינוכיים.

מנשה סמירה: הדבר השני: זה היה מצמצם את העלויות של הערוצים שמשודרים כרגע.

מנשה סמירה: זה היה מתחלק על שישה ולא על חמישה ואפשר לעשות את זה לאלתר ובתוך שבוע ימים הם יכולים להיות באוויר ב"עדין פלוס".

מנשה סמירה: אני תמכתי, כנציג הרשות השנייה בוועדה הבין-משרדית , בכך שרוב השידורים יעסקו בחינוך, תרבות, ילדים, נוער וכו' אבל לא בגלל הוויכוח הזה נשהה את העלייה או את האופציה הזאת, חבל.

מנשה סמירה: לכן, אם כרגע כתוב בהצעת החוק 51%, והבנתי שגם השר מסכים - - -

גדעון סער: כתוב לפחות 51%.

מנשה סמירה: אז אפשר להסתפק בזה ולהשאיר את הדיון הנוסף להרחבה.

מנשה סמירה: כדאי להסתפק במה שיש, כדי שיהיה לנו כבר את הערוץ הזה על הפלטפורמה הזאת.

כרמל שאמה-הכהן: חברת הכנסת ברקוביץ, להזכירך שבדיון בחודש ספטמבר, אני מצטט, שאלת: "למה 51%?

כרמל שאמה-הכהן: למה לא 90%?

כרמל שאמה-הכהן: זאת טלוויזיה חינוכית ואם זה חינוכי – שזה יהיה חינוכי עד הסוף".

יוליה שמאלוב-ברקוביץ: אני גם עכשיו עומדת מאחורי מה שאמרתי.

יוליה שמאלוב-ברקוביץ: אני עומדת מאחורי כל מילה שאני אמרתי.

יוליה שמאלוב-ברקוביץ: אני חושבת שטלוויזיה חינוכית צריכה להיות טלוויזיה חינוכית וגם - - -

כרמל שאמה-הכהן: בסדר.

כרמל שאמה-הכהן: מותר גם לאדם לשנות את דעתו, זה קורה.

יוליה שמאלוב-ברקוביץ: אני לא משנה את דעתי.

יוליה שמאלוב-ברקוביץ: אני עומדת מאחורי מה שאני אמרתי.

כרמל שאמה-הכהן: לא, קודם אמרת דברים קצת שונים.

יוליה שמאלוב-ברקוביץ: לא.

יוליה שמאלוב-ברקוביץ: אני אמרתי שאם קודם לא היה רשום כלום ואני רוצה לשמר טלוויזיה חינוכית כסטאטוס קוו, והתברר שעכשיו הרוויזיה שלי הולכת להיות כלי משחק – אני לא מוכנה להיות כלי משחק.

יוליה שמאלוב-ברקוביץ: אני רוצה 100% טלוויזיה חינוכית, אם זה לא היה קודם וזה היה 100% טלוויזיה חינוכית – אני לא מעוניינת כרגע לשנות את המצב.

יוליה שמאלוב-ברקוביץ: וטוב שאתה מצטט אותי.

כרמל שאמה-הכהן: כן.

כרמל שאמה-הכהן: האומר דברים בשם אומרם - - -

יוליה שמאלוב-ברקוביץ: זה בסדר, אני עומדת מאחורי מה שאני אומרת.

יוליה שמאלוב-ברקוביץ: אני גם היום - -

יצחק וקנין: רק שלא תביאו חורבן לעולם.

יוליה שמאלוב-ברקוביץ: - - אני גם היום אומרת שהטלוויזיה החינוכית צריכה להיות טלוויזיה חינוכית גם למבוגרים, ואמרתי את זה, העשרה גם למבוגרים.

יוליה שמאלוב-ברקוביץ: זה מה שאני חושבת.

יוליה שמאלוב-ברקוביץ: אני לא חושבת שאמרתי משהו שונה ממה שכרגע ציטטת.

יוליה שמאלוב-ברקוביץ: דרך אגב, הייתה לי שיחה עם השר, כשהגשתי את הרוויזיה, ואמרתי לו בשיחה: תראה, אם לא היה כתוב - - -

כרמל שאמה-הכהן: אני רק רוצה להבין, הנושא הזה הוצבע או לא?

כרמל שאמה-הכהן: מה מראים הפרוטוקולים?

כרמל שאמה-הכהן: אין תשובה?

לאה ורון: אני לא יודעת.

לאה ורון: אני צריכה לבדוק.

אתי בנדלר: עורך דין אלקנה אפרתי עדיין מחפש.

אתי בנדלר: מה שאני יכולה לומר לכם, שבסיום הדיון - - -

גדעון סער: אדוני היושב-ראש, אני מזכיר לך שאתה מסרת לי שהנושא הוצבע.

גדעון סער: אני מקווה שאני מקל על הדיון.

גדעון סער: אתה מסרת לי בעבר שהנושא הוצבע.

גדעון סער: גם את זה אני אומר לפרוטוקול.

לאה ורון: - - - שסעיפים 6 ו-14.

לאה ורון: 6 ו- 6 (א) הוצבעו.

יוליה שמאלוב-ברקוביץ: הוצבעו, הוצבעו.

יוליה שמאלוב-ברקוביץ: בגלל זה הגשתי רוויזיה.

לאה ורון: - - - ולכן הוגשה רוויזיה, אבל למען הסר ספקות אפשר - - -

אתי בנדלר: אני יכולה לומר לכם שסעיף 6 (א)(6) נדון בדיון ב-4 בספטמבר 2011.

אתי בנדלר: התקיים דיון בנושא הזה.

כרמל שאמה-הכהן: לא, לא.

כרמל שאמה-הכהן: בספטמבר זה בטוח לא הוצבע.

כרמל שאמה-הכהן: זה אמור להיות בדיונים האחרים.

אתי בנדלר: בדיונים האחרים, ככל הנראה, לפי מה שכתוב לי הוצבעו סעיפים אחרים הקשורים לטלוויזיה החינוכית - -

לאה ורון: 8 בנובמבר, אולי.

אתי בנדלר: - - הוצבעו סעיפים אחרים הקשורים לטלוויזיה החינוכית אך לא זה.

אתי בנדלר: ב-8 בנובמבר הוצבע סעיף 14 ומתישהו הוצבע גם סעיף 6 - - - כנראה לא הייתה הצבעה.

יצחק וקנין: חברת כנסת יוליה- - - לקצר את העניין, תמשכי את העניין ונגמר העסק - - -

כרמל שאמה-הכהן: הייעוץ המשפטי של הוועדה יבדוק בפרוט אם הנושא הוצבע.

אתי בנדלר: איך שלא יהיה, ברור שחלק מהסעיפים הנוגעים לטלוויזיה הלימודות הוצבעו ולכן בכל מקרה - - -

יצחק וקנין: סביר להניח, אדוני היושב-ראש, שכן הוצבע.

יצחק וקנין: אם הוגשה רוויזיה על הסעיף הזה - - -

לאה ורון: על סעיף 14.

כרמל שאמה-הכהן: חברים, דברים שהם עובדות קל לברר, לא דעות.

כרמל שאמה-הכהן: הוויכוח הזה מיותר.

כרמל שאמה-הכהן: אין צורך בוויכוח, יש עובדות, רק צריך לברר אותן.

מנשה סמירה: לחשוף אותן.

יוליה שמאלוב-ברקוביץ: אני רוצה לענות למה שאמרת, זה מאוד חשוב.

יוליה שמאלוב-ברקוביץ: יכול להיות שאני כן אמשוך את הרוויזיה.

יוליה שמאלוב-ברקוביץ: כשהייתה לי שיחה עם השר ואמרתי: אני לא מבינה, למה אתם צריכים לכתוב 51%?

יוליה שמאלוב-ברקוביץ: או לא לכתוב 100% או לא לכתוב כלום?

יוליה שמאלוב-ברקוביץ: זה מה שמאוד מטריד אותי.

יוליה שמאלוב-ברקוביץ: אמר השר - - -

גדעון סער: אני אסביר מה קרה - - -

יוליה שמאלוב-ברקוביץ: רגע, אני רוצה קודם לדבר על השיחה שלנו.

יוליה שמאלוב-ברקוביץ: אמר השר שמצדו להוריד את האחוזים.

יוליה שמאלוב-ברקוביץ: נכון?

יוליה שמאלוב-ברקוביץ: אמרתי לו שזה מקובל עלי.

גדעון סער: אני כשר מחויב להחלטות הממשלה.

גדעון סער: בשעתו האוצר רצה להכניס שיהיה חיוב והיה דיון על האחוזים ואחר כך היה דיון שבו הוספנו את הסכמת שר התקשורת לעניין התקנות, כדי ששר החינוך לא יהיה בורר יחיד, והוספנו "לפחות" מכיוון שגם היום זה למעלה מ-51%.

גדעון סער: השאיפה שלי שזה יהיה הרבה יותר מ-51%.

גדעון סער: אם הוועדה תרצה להוריד את החיוב – אין לי בעיה להוריד את החיוב, זה משאיר לי יותר שיקול דעת.

גדעון סער: היא רוצה להותיר את החיוב?

גדעון סער: זה גם בסדר, אנחנו נעמוד בחיוב ואנחנו נתקין את התקנות.

גדעון סער: מה שחשוב הוא להכניס את החינוכית ל-DTT בלי סמני שאלה.

דוד אזולאי: אדוני השר, האם הורדת הרוויזיה של חברת הכנסת שמאלוב תחזיר אותנו חזרה להחלטת הממשלה?

גדעון סער: להבנתי, כן.

גדעון סער: אבל יש כאן שאלה מה הוצבע ומה לא.

גדעון סער: בהנחה שזה הוצבע והייתה רוויזיה והעניין הוכרע על-פי החלטת הממשלה והרוויזיה הוסרה – זה צריך להגיע למליאת הכנסת, זה הכול.

דוד אזולאי: אז אני מציע שהנושא הזה ייבדק.

דוד אזולאי: אפשר לבדוק את זה מיידית.

כרמל שאמה-הכהן: הנושא ייבדק.

כרמל שאמה-הכהן: אנחנו נועלים את הדיון כי בשעה 10:00 יש לנו דיון חדש.

אבי צבי: אפשר להעיר הערה קטנה בעניין הזה?

אבי צבי: אני רק רוצה להזכיר שבדיוני הרפורמה הובטח לנו שעם עלייתה של החינוכית לפלטפורמת ה-DTT היא מפנה את מקומה בערוץ 2.

אבי צבי: זאת ההבטחה - - -

גדעון סער: אני לא יודע מי הבטיח לך, אבל זה לא קיים בחוק.

גדעון סער: יכול להיות שיש לך אינטרס שזה יקרה, אבל אין לזה זכר בהצעת החוק.

כרמל שאמה-הכהן: אני לא מכיר את הסוגיה הזאת.

אבי צבי: אז אנחנו רוצים להעלות את הסוגיה הזאת.

כרמל שאמה-הכהן: אוקיי, לקראת הדיון הבא.

גדעון סער: אחד מחברי הכנסת החדשים?

כרמל שאמה-הכהן: אולי עתידי.

גדעון סער: מתי אדוני ייקבע מחדש את הדיון?

כרמל שאמה-הכהן: זה צריך להיות בתיאום עם משרד החינוך?

גדעון סער: שר החינוך זה מספיק.

גדעון סער: בכל זאת ראיתי שהדיון הוא דיון טוב והייתי רוצה להמשיך - - -

כרמל שאמה-הכהן: ברור.

כרמל שאמה-הכהן: כל הדיונים בוועדת הכלכלה הם טובים, אדוני השר.

גדעון סער: גם קצת התגעגעתי לוועדות הכנסת.

רוברט אילטוב: נשמח להזמין אותך.

זהר קדמון סלע: אם אפשר מילה בשם "קשת" בעניין הזה?

כרמל שאמה-הכהן: בעניין של החינוכית?

זהר קדמון סלע: אנחנו תומכים בבקשה של "רשת".

מנשה סמירה: כדי שהשר יידע: זו הייתה עמדתה של מנכ"לית הטלוויזיה החינוכית היוצאת.

מנשה סמירה: היא הצהירה על כך בוועדת הכלכלה.

גדעון סער: יכול להיות.

גדעון סער: יכול להיות שזאת עמדתה.

גדעון סער: יכול להיות שזה משרת את האינטרסים של זכייניות ערוץ 2, שמזמן היו רוצות להיפטר מהרצועה הזאת של הטלוויזיה החינוכית.

גדעון סער: אבל זה לא החוק.

גדעון סער: החוק הוא שונה.

מנשה סמירה: אבל כבר נעשו שינויים בחוק, אדוני השר.

כרמל שאמה-הכהן: לא, לא.

כרמל שאמה-הכהן: מה שהשר מתכוון - - -

מנשה סמירה: הצעת החוק המקורית דיברה על רוב מוחלט - - -

רוברט אילטוב: מה שהשר מתכוון שבקשות לשינויים מגישים חברי כנסת, זה הכול.

גדעון סער: אם ערוץ 2 רוצה באותה הזדמנות חגיגית להתנקש בטלוויזיה החינוכית – אז הדבר הזה הובהר ברגע זה.

זהר קדמון סלע: אנחנו רוצים להזכיר שבמסגרת הרפורמה הטלוויזיה החינוכית איננה חלק מערוצי הרישיון ובאותה מידה אנחנו לא רואים שיש מקום שהיא תהייה גם בערוץ 2 בשנים הקרובות.

כרמל שאמה-הכהן: אתם צריכים לעניין את אחד מחברי הכנסת ולשכנע אותו.

יוליה שמאלוב-ברקוביץ: כנראה שבאמת הטלוויזיה החינוכית טובה.

אבי צבי: נתחיל מההתחלה.

אבי צבי: אני מזכיר שזו הייתה ההתחייבות - -

כרמל שאמה-הכהן: אני פעם ראשונה שומע.

כרמל שאמה-הכהן: יכול להיות - - -

אבי צבי: - - של המנכ"לית, זה עלה בוועדה, זה מופיע בפרוטוקולים.

אבי צבי: אני מצטער שאני לא חבר כנסת - -

כרמל שאמה-הכהן: עלה.

כרמל שאמה-הכהן: כולם מעידים שכן.

אבי צבי: - - אבל אני חושב שהבטחות צריך לקיים.

אבי צבי: אבל בסדר, נתחיל את העבודה מההתחלה.

כרמל שאמה-הכהן: וחובות צריך לשלם.

אבי צבי: עם זה אני מסכים.

כרמל שאמה-הכהן: הישיבה נעולה.

כרמל שאמה-הכהן: תודה רבה.